title: Carnacin menhirit

text: Kivirivit, maakummut ja yksittäiset megaliitit ovat ehkä pystytetty auringon, kuun ja tähtien liikkeiden kartoittamiseksi ja mittaamiseksi. Alueen pystykivikokonaisuus on mahdollisesti suunniteltu tähtitieteellisistä syistä, erityisesti kuun tarkkailua varten. Kivirivit muodostavat sitten keskenään tähtitieteelliset tähtäyslinjat. Kivirivejä on voitu käyttää suoran havainnoimisen sijaan apuna laskelmissa, koska ne muodostavat eräänlaisen "megaliittimillimetripaperin" huolimatta siitä, että osa kivistä on välillä pystytetty uudestaan.


title: Carnacin menhirit

text: Carnacin pystykivet muodostavat miljöön Mika Waltarin pienoisromaanissa Fine van Brooklyn.


title: Carrowmore

text: Carrowmore on kivikautinen löytöpaikka Irlannin pohjoisrannikolla Knocknarean niemimaalla Luoteis-Irlannissa Sligon kreivikunnassa. Se on Irlannin laajin, ja luultavasti myös vanhin megaliittinen löytöpaikka. Paikka on hautauspaikka.


title: Locmariaquerin menhir

text: Locmariaquerin menhir tai "Suuri särkynyt menhir" ("Grand Menhir Brisé") on suuri megaliitti Morbihanin departementissa Bretagnessa Ranskassa. Aikoinaan tämä oli valtava, tappimainen pystykivi, jollaisia tehtiin esihistoriallisella ajalla. Menhirit olivat tyypillisiä esihistoriallisen ajan megaliittiajan muistomerkkejä, pystykiviä joiden uskotaan liittyneen tuon ajan rituaaleihin. Locmariaquerin menhir oli suuri lajiaan. Se painoi ehjänä ja pystyssä ollessaan erään tiedon mukaan 347 tonnia, maltillisemman arvion mukaan "vain" 220–250 tonnia, ja oli noin 21–22 metriä korkea ja karkeasti noin 4 m paksu.


title: Locmariaquerin menhir

text: Menhir on luultavasti pystytetty välillä 4500–2000 eaa. On väitetty, että menhir kaatui ja särkyi maanjäristyksessä vuonna 1722. Toisen väittämän mukaan menhir kaatui ja hajosi salaman iskusta. Kolmas teoria esittää, että menhir olisi kaadettu ja hajotettu jo megaliittiaikana ja että sen palasia olisi aiottu käyttää muihin megaliittirakennelmiin.


title: Kheopsin pyramidi

text: Kheopsin pyramidi (myös Khufun pyramidi tai Suuri pyramidi) on suurin ja tunnetuin Gizan egyptiläisistä pyramideista. Neljännen dynastian faarao Kheops (Khufu) oletettavasti rakennutti pyramidin hautapaikakseen noin 2560 eaa. Se oli maailman korkein rakennus yli 3 800 vuoden ajan.


title: Kheopsin pyramidi

text: Pyramidin korkeus oli muinoin noin 146,6 metriä ja nykyisin 138,8 metriä. Sivun pituus on hiukan yli 230 metriä ja pohjan ala 5,3 hehtaaria. Sivujen kaltevuus on 51°52′. Sivut on asemoitu pääilmansuuntiin nähden asteen tarkkuudella, ja lyhimmän ja pisimmän sivun pituusero on vain 20 senttimetriä.


title: Kheopsin pyramidi

text: Kheopsin pyramidi oli maailman korkein rakennus yli 3 800 vuoden ajan. Se on ainoa edelleen olemassa oleva maailman seitsemästä ihmeestä.


title: Kheopsin pyramidi

text: Pyramidi rakennettiin enimmäkseen paikalta saaduista kalkkikivilohkareista. Päällysteen kalkkikivi saatiin Niilin itärannan louhoksilta Turasta ja sisällä oleviin kammioihin käytetty graniitti Assuanista 800 kilometrin päästä Niilin yläjuoksulta. Kaikkiaan pyramidiin käytettiin 2,3 miljoonaa lohkaretta. Lohkareiden keskipaino on noin 2,5 tonnia. Suurimmat kalkkikivilohkareet painavat 15 tonnia ja graniittiset kattokivet 50–80 tonnia. Koko rakennelman paino on 5,75 miljoonaa tonnia.


title: Kheopsin pyramidi

text: Pyramidin alkuperäinen sisäänkäynti pohjoissivulla on noin 18 metrin korkeudessa maanpinnasta. Se oli suljettu ja piilotettu, joten pyramidiin myöhemmin murtautuneet kaivoivat sen alle, hiukan oikeammalle toisen sisäänkäynnin, joka kohtaa sisällä alkuperäisen sisääntulokäytävän. Alkuperäisestä sisäänkäynnistä johtaa alaspäin 26 asteen kulmassa 59 metrin pituinen käytävä. Se vie peruskallion sisään, missä 30 metrin syvyydessä on Maanalainen kammio. Se on viimeistelemätön, 14 × 7,2 metriä laaja ja 5,3 metriä korkea tila. Sen tarkoitusta ei tiedetä varmasti.


title: Kheopsin pyramidi

text: Sisääntulokäytävän alkuosasta haarautuu ylöspäin ahdas, vain vähän yli metrin korkuinen ja levyinen käytävä. Siitä haarautuu ylempänä vaakasuuntainen käytävä Kuningattaren kammioon. Sinne ei nykyisestä nimestään huolimatta haudattu kuningatarta, vaan nimi perustuu varhaisten arabikävijöiden väärinkäsitykseen. Kammiossa säilytettiin luultavasti suurta kuninkaan patsasta.


title: Kheopsin pyramidi

text: Pääkäytävä muuttuu risteyksen kohdalla 8,7 metriä korkeaksi ja 2,1 metriä leveäksi Suureksi galleriaksi, joka vie 47 metrin matkan ylös Kuninkaan kammioon. Kuninkaan kammio on 10,5 × 5,2 metriä laaja ja 5,8 metriä korkea punaisesta graniitista rakennettu yksinkertainen huone, jossa kuninkaan sarkofagi sijaitsee. Sarkofagi on hiukan leveämpi kuin kammion oviaukko, joten se on täytynyt sijoittaa paikalle ennen seiniä.


title: Kheopsin pyramidi

text: Kuninkaan kammion päällä on pinomainen graniittilohkareista koostuva rakennelma, jota käytetään painon tasaamiseen. Kuninkaan kammiosta johtaa kaksi kapeaa ”ilmakanavaa” pyramidin pinnalle. Kuningattaren kammiosta lähtevät ilmakanavat eivät yllä pinnalle asti.


title: Kheopsin pyramidi

text: Pyramidin sisällä on sen rakennustavan vaatimuksista johtuen useita muitakin tyhjiä tiloja ja rakoja. Suuren gallerian yläpuolella on vähintään 30 metrin pituinen ja useita metrejä korkea tyhjä tila, jonne ei ole sisäänpääsyä. Myös pyramidin pohjoissivulta on löydetty suljettu käytävä. Kummankin tilan olemassaolo on varmistettu nykyaikaisen hiukkasilmaisimen avulla.


title: Kheopsin pyramidi

text: Pyramidin itäpuolella oli kuolintemppeli, josta johti 740 metrin pituinen katettu käytävä kauempana olevaan laaksotemppeliin. Pyramidin ympärillä oli yli 8 metriä korkea kalkkikivinen muuri. Se jätti pyramidin väliin 10 metrin levyisen pihan, jonne pääsi vain kuolintemppelin kautta. Pyramidin kaakkoiskulmassa muurin ja kuningatarten pyramidien välissä oli pieni sivupyramidi.


title: Kheopsin pyramidi

text: Pyramidin itäpuolella on kolme kuningatarten pyramidia, nimeltään pohjoisesta etelään GI-a, GI-b ja GI-c. Ne ovat jo osin raunioituneet: alun perin ne nousivat viidesosan pääpyramidin korkeudesta. Ei ole varmaa, keitä pyramideihin haudattiin. Pohjoisimpaan haudattiin ehkä Khufun äiti Hetepheres, keskimmäiseen kuningatar Meritetes ja eteläisimpään kuningatar Henutsen. Pyramidien takana on mastaba-hautoja.


title: Kheopsin pyramidi

text: Pyramidin eteläpuolella on kaksi laivakuoppaa. Toisesta löytyi osina 43-metrinen puinen laiva (Khufun aurinkolaiva), joka on nykyään esillä rekonstruoitu Gizan aurinkolaivamuseossa ja toisesta löydetty laiva on vielä konservoitavana. Pyramidin ympärillä on muitakin laivakuoppia.


title: Kheopsin pyramidi

text: Kheopsin pyramidi rakennettiin massiiviselle ja tukevalle kalliopohjalle, joka löytyi nykyisen Gizan yläpuolelta maisemallisesti näyttävältä paikalta.


title: Kheopsin pyramidi

text: Pyramidin rakentaminen kesti noin 23 vuotta. Rakentajia oli ehkä 20 000 – 30 000. He olivat kausityöläisiä, jotka asuivat työmaan lähellä, ja heitä oli eniten luultavasti kesällä, jolloin Niilin tulva esti peltotyöt.


title: Kheopsin pyramidi

text: Pyramidien rakennustapaa ei ole varmasti selvitetty. Kivien nostoon on ilmeisesti käytetty erilaisia ratkaisuja, ja useimpien tutkijoiden mukaan ainakin jonkinlaisia nostoluiskia on käytetty. Kun kivilohkare oli saatu nostettua lopulliseen paikkaansa, se hakattiin sopivan muotoiseksi ja pienet raot täytettiin kipsilaastilla. Pyramidi viimeisteltiin huipulta alkaen, ja rakennusluiskia purettiin samalla asteittain.


title: Kheopsin pyramidi

text: Ranskalaisen arkkitehdin Jean-Pierre Houdinin vuonna 2007 julkaiseman teorian mukaan kivet kiskottiin ylös pyramidin sisällä kulkevia ramppeja pitkin. Pyramidien kulmat olisivat myös jätetty auki, jotta kivien kääntäminen olisi ollut mahdollista. National Geographicin dokumentti esitti, että Houdinin teoria mahdollistaa sen, että pyramidien sivut kohtaavat symmetrisesti rakennelman huipulla sen rakennuttua, jota aiemmat teoriat eivät ehkä mahdollista.


title: Kheopsin pyramidi

text: Kreikkalainen historioitsija Herodotos väitti 400-luvulla eaa., että tonnien painoiset kivet nostettiin paikoilleen lyhyistä hirsistä tehdyillä vivuilla, eräänlaisilla yksinkertaisilla hissikojeilla.


title: Kheopsin pyramidi

text: Jotkut ovat esittäneet 1980-luvulta alkaen, että Kheopsin pyramidi rakennettiinkin sementistä valamalla. Notre-Dame de la Paix -yliopiston fyysikko Guy Demortier kannattaa teoriaa eikä usko, että pyramidien rakentaminen kokonaisista kivilohkareista olisi ollut edes mahdollista.


title: Kheopsin pyramidi

text: Vaikka Khufu mitä suurimmalla todennäköisyydellä haudattiin pyramidiinsa, hänen sarkofaginsa oli tyhjä egyptologien tutkiessa pyramidia 1800-luvulla. Hauta oli ryöstetty todennäköisesti jo muinaisena aikana, sillä pyramidiin jo vuoden 820 jaa. paikkeilla tunkeutunut kalifi Al-Mamun ei ilmeisesti löytänyt mitään.


title: Kheopsin pyramidi

text: Suurimman osan päällystyksenä käytetystä kalkkikivestä ovat ympäristön asukkaat aikojen kuluessa ottaneet omaan käyttöönsä.


title: Newgrangen käytävähauta

text: Newgrangen käytävähauta on keinotekoiseen hautakumpuun tehty luolamainen megaliittihauta Irlannissa. Se sijaitsee 40 kilometriä Dublinista pohjoiseen ja Droghedasta (Droichead Athasta) länteen.


title: Newgrangen käytävähauta

text: Haudasta on löydetty ihmisen luunsiruja ja määrittelemättömän ikäiset kolmen koiran luut. Talvipäivän seisauksena 19.-23.12 aurinko valaisee hautakammiota vain 17 minuuttia. Kammion teko olisi vaatinut 300 mieheltä ainakin 20 vuotta.


title: Newgrangen käytävähauta

text: Lähistöillä on muita megaliitteja ja kumpuja, jotka muodostavat yhdessä ns. Boynen rypään. Boynen rypäässä ovat Newgrangen kumpu, Knowthin kumpu, Dowthin kumpu ja Townleyhall. Ryväs on Unescon maailmanperintökohde.


title: Valeholvi

text: Valeholvi on holvirakenne, joka on rakennettu ulontamalla (vanh. krakaamalla) päällekkäisiä vaakasuoria kivikerroksia muuriaukon yli kummaltakin puolelta siten, että aukko peittyy. Valeholvin poikkileikkaus on ylösalaisen V:n muotoinen.


title: Valeholvi

text: Varsinaisesta holvista valeholvi eroaa sikäli, että sen lakosaumat eivät ole kohtisuorassa puristusta vastaan. Yksittäisen kiven ulkonevaa päätä kannattaa sen toisen pään päälle tuleva paino: rakenne on staattisesti epävakaampi eikä kestä yhtä suuria kuormia kuin varsinainen holvi. Mikäli valeholvi on muurattu riittävän hyvän laastin kera tai päällinen paino ja kitkavoima estävät kivien liikkeen, valeholvi voi kuitenkin toimia lähes oikean holvin tavoin.


title: Valeholvi

text: Valeholvi on vanhin tunnettu holvityyppi, sitä tavataan jo mykeneläisen kulttuurin rakennuksissa.


title: Axel Wilhelm Wahren

text: Axel Wilhelm Wahren (usein muodossa A. W. Wahren; 10. joulukuuta 1814 Tukholma, Ruotsi – 28. elokuuta 1885 Forssa) oli ruotsalaissyntyinen mutta Suomessa vaikuttanut teollisuuspatruuna ja Oy Forssa Ab:n perustaja. Vuonna 1883 Wahren sai aatelisarvon.


title: Axel Wilhelm Wahren

text: Wahren syntyi Tukholmassa vuonna 1814 ruotsalaiseen kauppiasperheeseen. Wahren-suku oli peräisin Saksan Mecklenburgista, Wahrenin kaupungista. Wahren aloitti 13-vuotiaana oppipoikana enonsa värjäysliikkeessä ja opiskeli samalla Tukholman teknologisessa laitoksessa. Saatuaan kisällinoikeudet 17-vuotiaana Wahren lähti niin sanotulle kisällinkierrokselle Euroopan tärkeimpiin tekstiiliteollisuuskeskuksiin. Hän työskenteli sekä työntekijänä että johtotehtävissä. Perheensä juutalaisesta uskonnosta Wahren päätti luopua 1830-luvun lopulla, ja hän kääntyi luterilaisuuteen.


title: Axel Wilhelm Wahren

text: Vuonna 1838 Wahren muutti Suomeen. Aluksi hän vuokrasi ja uudisti Jokioisten Verkatehtaan, josta tuli myöhemmin Tampereen Verkatehdas (nykyisin Tamfelt). Riitaannuttuaan Jokioisten kartanon kanssa hän siirtyi Loimijoen vartta yläjuoksulle päin ja perusti vuonna 1847 kehräämön ja vuonna 1854 kutomon nykyisen Forssan kaupungin alueelle. Tästä syntyi Suomen ensimmäinen maaseudulle perustettu teollisuusyhdyskunta. Kehräämön perustamisen teki mahdolliseksi niin sanottu "Myllysopimus". Vuonna 1859 kehräämö ja kutomo yhdistyivät Forssan Osake Yhtiöksi. Vuonna 1872 Wahren kuului Kymi Oy:n perustajiin sekä oli vaikuttamassa Suomen Yhdyspankin perustamiseen. Vuonna 1934 Oy Forssa Ab sulautui Finlayson Co:hon.


title: Axel Wilhelm Wahren

text: Wahren oli myös perustamassa ensimmäistä palokuntaa Forssaan. Forssan Vapaaehtoinen Palokunta Ry:n perustettiin vuonna 1882.


title: Axel Wilhelm Wahren

text: Muiden teollisuusyhdyskuntien tapaan Wahren loi tehtaidensa ympärille kaiken mitä työläiset eläessään tuohon aikaan tarvitsivat. Yhtiö pyöritti tekstiiliteollisuuden ohessa muun muassa kauppaa, koulua, kirjastoa ja terveydenhuoltoa. Yhtiöön kuului aikanaan myös panimo ja oma hotelli baareineen.


title: Axel Wilhelm Wahren

text: Wahren toi tehtaisiinsa monia edistyksellisiä keksintöjä. Yhtenä ensimmäisistä laitoksista Suomessa yhtiöllä oli vesivoimalaitos (1877), joka jauhoi sähköä paitsi tehtaan tarpeisiin myös Suomen ensimmäiselle sähkörautatielle, joka kulki tehdaslaitoksen välissä. Kapearaiteinen Jokioisten Rautatie jatkoi aluksi höyry- ja sittemmin myös dieselkäyttöisenä Forssasta Jokioisten kautta Humppilaan, jossa oli yhdyspiste leveäraiteiselle valtion rautatielle. Tehtaan konttorin ja rautatieaseman välissä kulki yksi Suomen ensimmäisistä pitkistä puhelinlinjoista.


title: Axel Wilhelm Wahren

text: Forssan ja Jokioisten välinen rautatieosuus on purettu, mutta Jokioisten ja Humppilan välissä kulkee nykyisin museorautatie, jossa höyryveturin vetämät junat kulkevat kesäsunnuntaisin.


title: Axel Wilhelm Wahren

text: Forssassa Kuhalankosken partaalla oli lähialueen tilojen yhteinen mylly. Saavuttuaan sinne Wahren teki sopimuksen, jonka mukaan perustettava yhtiö ottaa myllyn hallintaansa ikuisiksi ajoiksi, jos se saa tehdä myllyyn lisälaitteistoja.


title: Axel Wilhelm Wahren

text: Tuon sopimuksen jäljiltä Kuhalankosken tietämillä on tänäkin päivänä mylly, jossa viljelijät voivat jauhattaa viljaansa. Käytön vähyyden vuoksi mylly ei ole enää auki säännöllisesti, vaan mylläri kutsutaan tarvittaessa paikalle matkapuhelimen välityksellä. Myllysopimuksen toinen osapuoli on nykyään kutomon kiinteistöt omistava kiinteistöyhtiö Renor Oy. Nykyinen myllyrakennus on vuodelta 1912.


title: Axel Wilhelm Wahren

text: Forssa-yhtiön työn jatkajat ovat lähes tyystin poistuneet alueelta. Työvaatekankaita valmistanut Finlayson-Forssa Oy kaatui konkurssiin 2008. Sisustustekstiilejä tuottava Finlayson Oy käynnisti tammikuussa 2009 yt-neuvottelun Forssan yksikön uudelleenjärjestelyistä. Myöhemmin Finlayson ilmoitti valmistuksen päättymisestä Forssassa


title: Axel Wilhelm Wahren

text: Muuten vanhat rakennukset eivät ole jääneet tyhjilleen. Forssan kaupunki osti kehräämöalueen 1980-luvulla, ja kutomon kiinteistöt omistaa nykyään kiinteistöyhtiö Renor Oy.


title: Axel Wilhelm Wahren

text: Kehräämöalueella toimii muun muassa Hämeen ammattikorkeakoulu ja Forssan aikuisopisto. Lisäksi kehräämöalueella on muun muassa museoita, keilahalli ja kirjasto. Lisäksi kehräämöalueella toimii joukko pienyrityksiä.


title: Axel Wilhelm Wahren

text: Kutomoalueella toimii muun muassa kaupallisia terveyspalveluita sekä pieniä palveluyrityksiä. 1960-luvulla rakennettu automaattikutomo, joka oli aikanaan Pohjoismaitten suurin, remontoitiin vuosituhannen vaihteessa Keskon hypermarketiksi.


title: Axel Wilhelm Wahren

text: Wahren sai kauppaneuvoksen arvonimen vuonna 1876 ja hänet aateloitiin 1883. Hän oli sukunsa edustajana aatelissädyssä vuoden 1885 valtiopäivillä. Lisäksi hän oli Tammelan kunnallislautakunnan puheenjohtaja vuosina 1868–1870, useiden komiteoiden jäsen, vuoden 1876 Helsingin teollisuusnäyttelyn pääkomissaari ja Suomen Talousseuran puheenjohtaja vuosina 1879–1880.


title: Kermajärvi

text: Kermajärvi on Suomen 53. suurin järvi ja se sijaitsee kokonaan Heinävedellä. Sen pinta-ala on 85,57 km² ja korkeus merenpinnasta 80,1 metriä. Se on muodoltaan luode–kaakko-suuntainen, mistä huomaa hyvin jääkauden mannerjäätikön poistumissuunnan. Järvi on lähestulkoon luonnontilainen ja se on suojelun alainen kuuluen Natura-ohjelmaan valtakunnallisesti merkittävänä maiseman- ja rantojensuojelualueena. Kermajärven luonto on jylhää, karua, kallioista, erämaista rantaa. Kermajärvi on hyvin kirkas- ja puhdasvetinen ja myös kalakannaltaan merkittävä. Sen rannat ja erityisesti itäpuoli on saaristoista, ja keskellä järveä on suurehko selkä, Kermanselkä. Järvellä on paljon rantaviivaa saaristoisuuden ja lahtisuuden johdosta. Rannoilla on suuriakin korkeuseroja ja korkeita mäkiä ja kallioita. Saaristo on karukasvillista ja sen kallioperä on syväkiveä ja migmatiittia.


title: Kermajärvi

text:
Kermajärvi on Heinäveden reitin pääjärvi ja tärkeä osa sitä. Karviossa, pohjoisella Kermajärvellä, Varisvesi laskee Kermajärveen Karvionkoskena. Koski voidaan myös ohittaa Karvion kanavalla. Varisvedeltä pääsee salmien kautta Suvasvedelle, Kuopioon, tai Varistaipaleen ja Taivallahden kanavia pitkin Juojärvelle, jonka pinta on lähes 20 metriä Kermajärveä korkeammalla. Kermajärven toisessa päässä, Kerman kylällä, järvi laskee Kermakosken kautta Joutenveden ja Haukiveden suuntaan. Kermankoski voidaan ohittaa yksisulkuisella Kerman kanavalla. Savonlinnaan, johon reitti päättyy, pääsee 1903–1906 valmistuneita Vihovuonteen, Pilpan ja Kerman kanavia pitkin. Petrumajärvi laskee Kermajärveen.
Kermajärvi tunnetaan myös siellä vuonna 1959 tapahtuneesta Tulilahden kaksoismurhasta.


title: Kermajärvi

text: Heinäveden kirkonkylä on rakennettu Kermajärven rannalle. Kuopiolainen Roll-Laivat Oy liikennöi Heinäveden reittiä kesäisin laivallaan M/S Puijo. Se pysähtyy myös Heinäveden kirkonkylän satamassa, Kermanrannassa.


title: Kermajärvi

text: Nimensä Kermajärvi on saanut alueella muinoin liikkuneilta lappalaisilta, joiden kielessä sana "kerma" tarkoittaa nuorta peuranvasaa.


title: Kermansavi

text: Kermansavi on Tulikivi Oyj:n omistama brändi, jonka alla valmistetaan kaakeliuuneja Heinävedellä. Tuotevalikoimaan kuului ennen myös mukeja, lautasia, vuokia, kannuja, kulhoja sekä muita astioita ja keramiikkatuotteita. Tulikivi ilmoitti 2011 kesällä, että se lopettaa käyttökeramiikan valmistuksen kokonaan vuoden 2011 lopussa mutta jatkaa uunien valmistamista.


title: Kermansavi

text:
Kermansavi oy perustettiin vuonna 1976. Kermansaven varaavat tulisijat tulivat myyntiin laman alla 1990. Puolivälissä 1990-lukua uuneja myytiin paljon hiljaisten vuosien jälkeen. Kermansavi saneerasi 1999 Museoviraston suojeleman Helsingin Yrjönkadun uimahallin, jonne valmistettiin 100 000 alkuperäisen kaltaista kaakelia. Tästä Kermansavi palkittiin Suomalaisen työn liiton Kultainen Avain -kunniakirjalla. Yritys sai "Valtakunnallisen yrittäjäpalkinnon" 2003 perusteinaan "järjestelmällinen työ sekä nopea nykyaikaistuminen teknologiassa, joka on Kermansaven rohkeuden, tulevaisuuteen uskomisen sekä innovatiivisuuden ansiota".
Kermansavella on Avainlippu-alkuperämerkin käyttöoikeus. Kermansaven kaakeliuunit ovat palkittuja hyvästä laadustaan ja kestävyydestään myös Keski-Savon laatupalkinnon myötä.


title: Kermansavi

text: Huhtikuun alussa 2006 juukalainen Tulikivi Oyj osti Kermansavi Oy:n osakekannan. Kermansaven 130 työntekijää Heinävedellä siirtyivät Tulikiven palvelukseen. Kermansaven brändi säilytettiin, mutta yhtiö sulautettiin osaksi Tulikiveä. Tulikivi perusteli ostollaan tuotevalikoiman kasvattamista. Tulikiven osuus Suomen tulisijamarkkinoista on kaupan myötä 30 %. Tulikivi lupasi säilyttävänsä toiminnan Heinävedellä.


title: Kermansavi

text: Kermansavi-tuotemalleja:


title: Kermansavi

text: "Heinä-sarja" on ensimmäinen Kermansaven astiamallisto ja se on Suomen kaikkien aikojen ylivoimaistesti eniten myydyin astiasarja, pelkästään nimimukeja on myyty 2,5 miljoonaa kappaletta. Niitä löytyy lähestulkoon jokaisesta suomalaisesta kodista. Sen valmistus on lakkautettu vuoden 2007 loppuun.


title: Kermansavi

text: Nuoremmalle sukupolvelle suunniteltu "Oliivi-sarja" tuli myyntiin 1998. Kermansavi kertoi malliston olevan menestys.


title: Kermansavi

text: Vuoden 2007 keväällä Kermansavi lanseerasi "Neilikka-malliston", joka suunniteltiin yhteistyössä Lahden ammattikorkeakoulun Muotoiluinstituutin Taideteollisen muotoilun neljännen vuosikurssin kanssa.


title: Sammo Hung

text: Sammo Hung (synt. Hung Kam Po s. 7. tammikuuta 1952 Brittiläinen Hongkong) on hongkongilainen elokuvaohjaaja, näyttelijä ja toimintakoreografi.


title: Sammo Hung

text: Sammo Hung oli nuoruudessaan Jackie Chanin ja Yuen Biaon koulutoveri kiinalaisessa ooppera-akatemiassa. Jackie ja Yuen olivat Sammoa nuorempia, joten he pitivät Sammoa "isoveljenään", vaikka Sammo piti kovaa kuria akatemiassa.


title: Sammo Hung

text: Valmistuttuaan akatemiasta Sammo siirtyi stuntmieheksi, koska kiinalaisen oopperan suosio oli laskussa. Sammo on uransa aikana näytellyt yli 150 elokuvassa, ja hän on myös ohjannut useita kymmeniä elokuvia.


title: Juojärvi

text: Juojärvi on Heinävedellä, Liperissä, Outokummussa ja Tuusniemellä sijaitseva järvi. Sen pinta-ala on 219,54 km² ja suurin syvyys 51 metriä. Järvessä on 833 saarta. Järvi on karikkoinen ja selilläkin voi tavata kivikkoja.


title: Juojärvi

text: Juojärvi ja Juojärven reitti kuuluvat osana Vuoksen vesistön Kallaveden reittiin ja ovat Saimaan latvavesiä. Järven vedet laskevat pääasiassa Palokissa sijaitsevan vesivoimalan, mutta myös vähäisemmässä määrin Taivallahden kanavan ja Varistaipaleen kanavan kautta Varisveteen. Uuden Valamon luostari sijaitsee Juojärven rannalla Heinäveden Papinniemessä.


title: Juojärvi

text: Juojärven asukkaat ovat todistettavasti käyttäneet antofylliittiä astioidensa vahvistamiseen jo 4 500 vuotta sitten. Tämä asbestikeramiikan laji tunnetaan Pöljän keramiikkana.


title: Juojärvi

text: Järvi sijaitsee Vuoksen vesistössä (vesistöaluetunnus 04) Juojärven reitin valuma-alueen (04.7) Juojärven alueella (04.71), jonka Juojärven lähialueeseen (04.711) järvi kuuluu. Järven vedenpinnan korkeus on 101 metriä mpy.


title: Yuen Biao

text: Yuen Biao (s. 26. heinäkuuta 1957 Brittiläinen Hongkong) on hongkongilainen näyttelijä ja toimintatähti.


title: Yuen Biao

text: Viisivuotiaana Yuen meni samaan kiinalaiseen ooppera-akatemiaan kuin Jackie Chan ja Sammo Hung. Siellä Yuen oli heille kuin pikkuveli. Siellä Chan otti Yuenin suojaansa ja heistä tuli elinikäiset ystävät. Yuen oli akatemiassa 16-vuotiaaksi asti, minkä jälkeen hän muutti Yhdysvaltoihin. Hän palasi sieltä kaksi vuotta myöhemmin, sillä kiinalaisella taistelulajien taitajalla ei ollut siellä paljon mahdollisuuksia.


title: Yuen Biao

text: Yuenin läpimurtoelokuva oli "Za jia xiao zi" (engl. "Knockabout"), jossa hän näyttelee Sammo Hungin kanssa. Tämän jälkeen Yuen jatkoi Chanin ja Hungin kanssa heidän yhteisissä projekteissaan, kunnes ei enää halunnut jäädä heidän varjoonsa, vaan jatkoi omissa projekteissaan. "Ikuisesti lohikäärmeitä" (1988) on tähän saakka viimeinen elokuva, jossa Biao, Chan ja Hung näyttelevät yhdessä.


title: Peter Falk

text: Peter Michael Falk () oli yhdysvaltalainen näyttelijä, joka esiintyi teatterissa, elokuvissa ja televisiossa. Hänen tunnetuin roolinsa on rikosetsivä Columbona samannimisessä televisiosarjassa. Hän sai roolistaan neljä Emmyä ja Golden Globen. Lisäksi hän oli kahdesti Oscar-ehdokkaana parhaasta miessivuosasta elokuvista "Murder, Inc." ja "Taskullinen ihmeitä".


title: Peter Falk

text: Peter Falk syntyi Manhattanilla vuonna 1927 sekatavarakauppias Michael ja Madeline Falkin (o.s. Hochhauser) perheeseen. Isä oli puolanjuutalainen ja äiti venäjänjuutalainen. Kun Falk oli kolmivuotias, hänen oikea silmänsä leikattiin kasvaimen takia. Tilalla hänellä oli lasisilmä. High schoolin jälkeen Falk opiskeli hetken Hamilton Collegessa, mutta liittyi pian kokkina Yhdysvaltain kauppalaivastoon. Palattuaan New Yorkiin Falk suoritti tutkinnon politiikan tutkimuksesta New School for Social Researchista. Tämän jälkeen hän valmistui maisteriksi hallintotieteistä Syracusen yliopistosta 1953.


title: Peter Falk

text: Falk aloitti valmistumisensa jälkeen työt Connecticutin budjettivirastossa. Connecticutissa hän aloitti näyttelijänuransa, kun hän liittyi amatööriteatteriin Hartfordissa. Falk sai lisäksi näyttelijänkoulutusta Eva Le Galliennelta.


title: Peter Falk

text: Vuonna 1956 Falk erosi työstään ja muutti New Yorkin Greenwich Villageen tavoitteenaan ura näyttelijänä. Hänen ensimmäinen roolinsa oli Off Broadway -tuotannossa Molièren "Don Juanissa". Falk siirtyi pian Broadwaylle ja vuonna 1958 teki valkokangasdebyyttinsä elokuvassa "Suolla tuulee". Hänellä oli vaikeuksia saada elokuvarooleja lasisilmänsä takia, ja esimerkiksi Columbia Picturesin Harry Cohn hylkäsi hänet kuultuaan lasisilmästä.


title: Peter Falk

text: Falkin uran läpimurto oli konnan rooli elokuvassa "Murder, Inc.", josta hän sai Oscar-ehdokkuuden. Samana vuonna hän sai Emmy-ehdokkuuden televisioroolista sarjassa "The Law and Mr. Jones". Seuraavana vuonna Falkin gangsterirooli elokuvassa "Taskullinen ihmeitä" toi hänelle toisen Oscar-ehdokkuutensa. Hän voitti ensimmäisen Emmy-palkintonsa "Dick Powell esittää" -antologiasarjan osasta ”The Price of Tomatoes”. Hän esiintyi tämän jälkeen useasti gangstereiden rooleissa, kuten elokuvassa "Chicagon Robin Hood". Lisäksi hän esiintyi edelleen teatterissa, kuten Josef Stalinina näytelmässä "Passion of Joseph D".


title: Peter Falk

text: Falkista tuli Columbo ensimmäisen kerran vuonna 1967, kun hän sai roolin televisioelokuvassa "Columbo: Murha lääkärin määräyksestä" Bing Crosbyn ja Lee J. Cobbin kieltäydyttyä roolista. Falk hylkäsi muodikkaan puvustuksen ja loi hahmosta tunnetun. Hän valitsi Columbolle nuhruisen popliinitakin ja Peugeot-auton. Kolme vuotta myöhemmin Falk palasi Columbon rooliin televisioelokuvaan "Kuolleen miehen lunnaat", josta tuli samalla televisiosarjan pilottijakso. Ensimmäistä Columbo-sarjaa esitettiin lopulta seitsemän vuotta, ja se loppui vuonna 1977. Hän sai tuona aikana kolme Emmy-palkintoa ja kaikkiaan seitsemän ehdokkuutta. Columbon roolissa Falkista tuli aikansa parhaiten palkattu televisionäyttelijä, hänen saadessaan 500 000 dollaria jaksolta.


title: Peter Falk

text: Columbon aikaan Falk jatkoi kuitenkin myös elokuvauraansa. Hän esiintyi muun muassa John Cassavetesin elokuvissa "Aviomiehet" (1970), "Naisen parhaat vuodet" (1974) ja cameoroolissa elokuvassa "Ensi-ilta" (1977). Cassavetes esiintyi vastavuoroisesti yhdessä Columbo-jaksossa 1972. Vuonna 1971 Falk palasi myös Broadwaylle, kun hän esiintyi Neil Simonin näytelmässä "The Prisoner of Second Avenue", josta hän voitti Tony-palkinnon.


title: Peter Falk

text: Sen jälkeen kun Columbo lakkautettiin, Falk esiintyi edelleen elokuvissa. Hän näytteli muun muassa komediassa "Älkää ampuko hammaslääkäriä" (1979) ja fantasiaelokuvassa "Prinsessan ryöstö" (1987). Columboa alettiin kuvata uudelleen vuonna 1988, ja Falk voitti roolista vielä neljännen Emmynsä ja sai lisäksi kaksi ehdokkuutta.


title: Peter Falk

text: Wim Wendersin elokuvassa Berliinin taivaan alla Falkilla oli Berliinissä elokuvaa tekevän amerikkalaisnäyttelijän alter ego -tyyppinen rooli.


title: Peter Falk

text: Viimeinen televisioelokuva, jossa Falkin Columbo esiintyi, oli "Columbo yöelämässä" vuodelta 2003. Tämän jälkeen Falk esiintyi vielä pienissä rooleissa, kuten elokuvassa "Next" (2007).


title: Peter Falk

text: Falk oli kahdesti naimisissa. Vuonna 1960 hän meni naimisiin Alyce Fayon kanssa, ja he saivat kaksi lasta: Catherinen ja Jackien. Peter ja Alyce Falk erosivat 1976, ja seuraavana vuonna Peter Falk meni naimisiin näyttelijä Shera Danesen kanssa. He olivat naimisissa Peter Falkin kuolemaan asti.


title: Peter Falk

text: Falkilla oli pitkälle edennyt dementia, joka johtui luultavasti Alzheimerin taudista. Loppuvuodesta 2007 hän joutui useaan leikkaukseen, joiden seurauksena hänen dementiansa pahentui äkillisesti. Vuonna 2008 hänen tyttärensä Catherine haki isänsä huoltajuutta, mutta myöhemmin perui hakemuksen ja sanoi haluavansa vain tavata isäänsä. Seuraavana vuonna huoltajuus myönnettiin Falkin vaimolle. Falkin tyttärellä on ollut riitaa Falkin ja tämän vaimon kanssa, mutta oikeus myönsi tyttärelle oikeuden tavata isänsä puolen tunnin ajan kahden kuukauden välein. Peter Falk kuoli 83-vuotiaana kesäkuussa 2011 kotonaan Beverly Hillsissä. Kuolinsyyksi on kerrottu sairaudesta johtunut aivorappeutuma.


title: Peter Falk

text: Falkin elämäkerta "Just One More Thing" (Carroll & Graf) julkaistiin 2006 (ISBN 978-0786717958).


title: Guy Lafleur

text: Guy Damien Lafleur OC, CQ, (s. 20. syyskuuta 1951 Thurso, Québec) on kanadalainen entinen jääkiekkoilija, pelipaikaltaan oikea laitahyökkääjä. Häntä pidetään yleisesti yhtenä kautta aikain parhaista jääkiekkoilijoista.


title: Guy Lafleur

text: Lafleur herätti huomiota jo teini-iässä pelatessaan Québec Rempartsissa Ligue de hockey junior majeur du Québecissa. Hän johdatti seuran Memorial Cupin voittoon vuonna 1971. Montréal Canadiensin GM Sam Pollock oli vakuuttunut Lafleurin kyvyistä ja halusi varmistaa hänen tulonsa seuraan tekemällä kaupan California Golden Sealsin kanssa saadakseen heidän ensimmäisen kierroksen varausoikeutensa. Lafleur varattiin vuoden 1971 varaustilaisuudessa ja hän siirtyi NHL:ään jo samana vuonna. Lafleur pelasi Canadiensissa kaudesta 1971–1972 kauteen 1984–1985, jolloin hän lopetti uransa väliaikaisesti. Hän palasi liigajäille pelaten kauden 1988–1989 New York Rangersissa ja kaudet 1989–1990 ja 1990–1991 Québec Nordiquesissa. Minnesota North Stars varasi Lafleurin vielä NHL:n vuoden 1991 laajennusvaraustilaisuudessa vaikka Lafleur oli juuri päättänyt uransa.


title: Guy Lafleur

text: Lafleur voitti Canadiensissa viisi Stanley Cupia (1973 ja 1976–1979), oli NHL:n paras maalintekijä kolmesti peräkkäin (1976–1978) ja teki Canadiensin seuraennätyksen 1246 runkosarjapisteellään (518 maalia ja 728 syöttöä) seurassa. Yhteensä Lafleur pelasi NHL-urallaan 1126 runkosarjaottelua, joissa teki tehot 560 maalia ja 793 syöttöpistettä. Pudotuspeleissä hän pelasi 128 ottelua tehden 134 pistettä, 58 maalia ja 76 syöttöä. Hän oli ensimmäinen NHL-pelaaja, joka teki vähintään 50 maalia ja 100 pistettä kuutena peräkkäisenä kautena.


title: Guy Lafleur

text: Guy Lafleur on yksi kolmesta pelaajasta, jotka ovat tehneet paluun Hockey Hall of Fameen valitsemisen jälkeen: kaksi muuta ovat Gordie Howe ja Mario Lemieux. Hän pitää edelleen hallussaan Canadiensin seuraennätystä eniten pisteitä ja syöttöpisteitä seurassa tehneenä pelaajana ja on tehnyt seurassa toiseksi eniten maaleja Maurice Richardin jälkeen.


title: Guy Lafleur

text: Lafleur pelasi Kanadan maajoukkueessa Kanada-cupissa 1976, jolloin Kanada voitti, ja 1981, jolloin se tuli toiseksi. Jääkiekon MM-kisoissa hän pelasi 1981, mutta kärsi alavireisyydestä, joka oli vaivannut häntä edeltäneellä kaudellakin.


title: Heinäveden reitti

text: Heinäveden reitti on itäisempi niistä kahdesta järvireitistä, joiden kautta Kallaveden reitti laskee Haukiveteen. Se alkaa Kuopion Suvasvedeltä, kulkee Soisalon saaren itäpuolitse Savonlinnaan ja kuuluu Vuoksen vesistöön. Soisalon länsipuolitse kulkee Leppävirran reitti.


title: Heinäveden reitti

text: Sokkeloinen Heinäveden reitti kulkee Heinäveden kunnan halki ja jakaa sen kahtia. Se yhdistää Kallaveden Haukiveteen Kallavedestä Suvasveden, Varisveden, Kermajärven, Ruokoveden ja Joutenveden kautta Haukiveteen, joka kuuluu Saimaahan. Reitin maisemille on tyypillistä kapeat ja mutkaiset vesistöt, saaristoiset järvenselät sekä kuusi vanhaa sulkukanavaa. Kermajärvellä, reitin pääjärvellä, tulee vastaan suuri selkä. Kuudesta kanavasta neljä on varsinaisella Heinäveden reitillä välillä Kuopio–Savonlinna. Kaksi kuuluu Varisvedellä tähän yhtyvään Juojärven reittiin, mutta ne sijaitsevat kuitenkin aivan Heinäveden reitin välittömässä läheisyydessä. Reittiä pitkin välillä Kuopio–Heinävesi–Savonlinna kulkee edelleen laivaliikennettä.


title: Heinäveden reitti

text: Heinäveden reitti on ollut niin suomalaisten kuin myös ulkomaalaisten suosissa. Heinäveden Höyryvenhe Osuuskunta oli teettänyt 1900-luvun alussa mainosjulisteita ranskankin kielellä. Heinäveden Höyrylaiva Oy mainosti julkisen mediankin kautta. Heinäveden reittiä kuvaava tunnuslause ”Heinäveden reitti – kappale kauneinta Suomea” otettiin käyttöön 1926. 1930-luku oli loppuunsa asti Heinäveden reitin laivayhtiölle tuottoisaa aikaa.


title: Heinäveden reitti

text: Huvilaa ovat reitin varrella pitäneet muun muassa säveltäjä Otto Kotilainen, runoilija Eino Leino, Savonlinnan oopperajuhlien perustaja Aino Ackté sekä kirjailija Juhani Aho, jolla oli Koukunpolvessa kalastusmaja.


title: Heinäveden reitti

text: Heinäveden reitti päätettiin kanavoida, sillä liikkuminen Heinävedellä oli vaikeaa vielä 1800-luvun lopulla. Teitä oli vain vähän eikä rautateitäkään silloin vielä mennyt Heinävedeltä. Kanavoinnista povattiin ratkaisua kunnan liikenneongelmiin. Näin Kuopion ja Savonlinnan välinen vesireitti kanavoitiin ja saatiin laivamatkustuskelpoisiksi. Se nimettiin "Heinäveden reitiksi".


title: Heinäveden reitti

text: Heinäveden reitin kanavointi aloitettiin 1895. Jo tätä ennen liikennettä oli Kuopiosta Karvioon asti (vuodesta 1865) ja Savonlinnasta Pilppaan asti (vuodesta 1872). Kun Karvion kanava valmistui 1896, Kuopiosta päästiin jo Heinävedelle saakka. Liikenne koko Heinäveden reitillä Kuopiosta Savonlinnaan (Haukivedelle) alkoi 1906, kun Vihovuonteen kanava valmistui. Heinäveden Höyryvenhe osuuskunta aloitti heti matkustajalaivaliikenteen. Liikennettä Kuopion ja Savonlinnan välillä oli ollut sitäkin ennen 1840-luvulta saakka, jolloin käytössä oli Leppävirran reitti.


title: Heinäveden reitti

text: Juojärvelle saatiin Heinäveden reitissä yhteys saatiin 1914 Taivallahden kanavan valmistuttua. Näin ollen Heinäveden reitin kanavoimisessa meni noin 20 vuotta. Kanavointiajatus lähti vuoden 1872 kuntakokouksessa syntyneestä ajatuksesta Pilpan kosken raivaamiseksi rahti- ja kirkkoveneiden kulun helpottamiseksi. Ensimmäisenä kuitenkin alettiin toteuttaa Karvion kosken kanavoimista. Jo silloin puhuttiin myös Juojärven yhdistämistä Heinäveden reittiin. Suvasvedeltä Kermajärvelle ja Joutenveteen suunnitelma päätettiin 1870-luvulla kokonaisuudessaan ja siitä tuli tärkeä Heinäveden kunnalle, enimmistölle asukkaista sekä Heinäveden sahoille ja höyrylaivayhtiöille. Niinpä se päätettiin tehdä ennen Juojärven kanavoimista.


title: Heinäveden reitti

text: Talvella 1892 alettiin perata Suvasveden ja Kermajärven välistä kulkuväylää Kärängänvirran ja Rusinvirran kautta Varisveteen ja siitä Karvioon. Kuitenkin huomattiin väylän olevan paikoin liian kapea, alle 30 jalkaa. Näin päätettiin tehdä esitys väylän oikaisemisesta.


title: Heinäveden reitti

text: Karvionkosken viereen oli seuraavaksi rakennettava kanava, joka ratkaisi kuljetuspulmat Heinävedeltä Kuopioon. Kanavan rakennustyöt aloitettiin 1895 heinäkuun alussa. 31. elokuuta 1896 kanava oli sulkuportteineen valmis ja kanavahenkilökunnan asunnot valmiita. Rakentaminen maksoi kunnalle 120 206 markkaa. Pituutta kanavalle tuli 175 metriä, pohjaleveydeksi 9 metriä. Sen sululle tuli pituutta 35,5 metriä, syvyyttä 2,1 metriä ja leveyttä 7,5 metriä. Siihen mahtuvat 31 metrin pituiset, noin seitsemän metrin levyiset ja 1,4 metrin syvyydessä kulkevat laivat.


title: Heinäveden reitti

text: Karvion kanavan auettua liikenteelle 5. marraskuuta 1896 ehdotettiin kavavoinnin jatkamista Savonlinnaan Kerman, Vihovuonteen, Pilpan ja joidenkin muiden koskien kautta. Kustannusarvio 2,1 metriä syvän laivaväylän rakentamisesta oli 559 100 markkaa. Ylihallitus kuitenkin huomioi kohtia, jota ei kustannusarviossa ollut laskettu ja kustannusarvio nousi 757 000 markkaan. Tammikuussa 1902 hankkeelle myönnettiin 850 000 markkaa ja työt alkoivat jo 1903. Sulkukanavat päätettiin rakentaa Pilppaan, Vihovuonteeseen sekä Kermaan. Avokanava tuli Vääräkoskeen. Kapeikkoja ruopattiin monin paikoin. Työt valmistuivat 1906 Vihovuonteen myötä.


title: Heinäveden reitti

text: Kerman yksisulkuinen kanava rakennettiin 200 metriä pitkäksi Kermajärven ja Koskilahden väliin. Sulkumitoista tehtiin samat kun Karvion ja Saimaan kanaviin. Vedenpintojen korkeusero kanavan molemmin puolin on 2,65 metriä. Kaivannonniemen poikki kahden kilometrin päähän Kerman kanavasta rakennettiin Vihovuonteen kanava ohittamalla Vihovuonteenkoski. Pituutta kanavalle tuli 190 metriä. Vääräkosken avokanava on kilometri Vihovuonteen kanavasta. Pituutta sillä on 140 metriä ja leveyttä 15 metriä. Alimmainen Heinäveden reitin kanavista tuli Pilpankosken itäiseen haaraan. Läntistä haaraa syvennettiin ampumalla vedenalaisia kallioita. Pohjaa kaivettiin 1903 tammikuusta lähtien vuoteen 1904, ja sulku portteineen valmistui elokuussa 1904. Liikenteelle kanava avautui lokakuussa. Rakentaminen maksoi yhteensä 204 578 markkaa. Pituutta sillä on 200 metriä. Pilpan kanavalta vähän matkaa Savonlinnan suuntaan sijaitsee Koukunpolveksi kutsuttu laivareitin kohta, jossa on jyrkkä mutka. Sen kuvalla on mainostettu Heinäveden reittiä ja Suomea.


title: Heinäveden reitti

text: Ensimmäinen ehdotus Juojärven vesistön kanavoinnista ja täten liittämistä Heinäveden reittiin tehtiin jo 1876. Savonlinnan ja Kuopion välinen reitti päätettiin tehdä ensin, koska muuten Heinäveden reittiä ei olisi ehkä koskaan kanavoitu. Sittemmin asiasta tehtiin ehdotus, jonka mukaan Juojärvi liitettäisiin Kermajärveen tai Pöytälahdesta Oriveteen. Se olisi vaatinut 10 sulkua ja 1,3 miljoonaa markkaa 24,9 metrin pudotuskorkeudella. Se eteni senaattiin asti, jossa se todettiin aivan liian kalliiksi. Niinpä se jäi siltä erää pois. 1890-luvulla kaavilaiset, tuusniemeläiset, juukalaiset, liperiläiset ja kuusjärveläiset, eli kaikki Juojärven kanavoinnin vaikutusalueella asuvat, alkoivat vaatia kanavointia Kermajärvestä Juojärveen. Taloudelliset vaikeudet estivät silloin kanavoinnin.


title: Heinäveden reitti

text: Valtiopäivillä 1904–1905 esitettiin kanavoimista Petrumajärven kautta Kermajärveen. Tähän liittyi Suvasvesi–Kermajärvi–Joutenvesi-kanavointityön valmistuminen. Sen todettiin kuitenkin olevat noin miljoona markkaa kalliimpaa kuin Varislampien kautta. Näin päädyttiin Varislampien kautta kanavoimisen puolelle.


title: Heinäveden reitti

text: Ennen kanavointitöiden alkamista komitea pohti kanavoinnin tarpeellisuutta. Tultiin päätökseen, että se muun muassa auttaisi alueen kuntien kehnoa taloudellista tilannetta, maksaisi vähitellen itsensä takaisin, alueen laajat metsävarat tulisivat laajemman piirin käyttöön ja alueen 180 000 asukasta. Näin päätettiin 35-vuotinen keskustelu kanavoinnista. Rakennustöihin saatiin 1 390 000 markkaa.


title: Heinäveden reitti

text: Juojärven vesistön kanavointi ja liittäminen Heinäveden reittiin osoittautui hankalaksi. Juojärven Taivallahdesta tuli rakentaa kaksisulkuinen kanava Varislampeen (Taivallahden kanava) ja Varisjärvestä Varisveden Varislahteen nelisulkuinen kanava (Varistaipaleen kanava). Varisjärven ja Varislammen väliin täytyi myös rakentaa avokanava, ns. ”"välikanava”". Välillä oli myös kapeikkoja ja matalikkoja, jotka piti ruopata. Myös maata piti pakkolunastaa. Se maksoi valtiolle 21 614 markkaa.


title: Heinäveden reitti

text: Ensimmäiset miehet palkattiin 1911 toukokuussa. Vuonna 1912 rakentamisessa oli jopa 300–400 miestä vuodenajasta riippuen. Siitä tarve vähentyi, ja vuoden 1915 lopussa rakentamassa oli ainoastaan noin 20 miestä. Alueella oli myös räjähdysaineiden säilyttämisen kiintiöitä. Varistaipaleen kylässä sai säilyttää kerralla 1 100 kiloa dynamiittia ja 300 kiloa poraruutia. Rakennusaikana sattui viisi vakavaa onnettomuutta. Kuollut ei kukaan. Lääkärin hoitoon johtavia tapauksia sattui 1 528 kappaletta. Lapsille oli järjestetty koulunkäyntimahdollisuus Palokin kansakoulussa. Tuntipalkka oli vuodenajasta riippuen 2,5–4 markkaa.


title: Heinäveden reitti

text: Kesällä 1916 kanavointityö valmistui. Työ oli maksanut 1 415 518 markkaa. Työkalut myytiin huutokaupassa ja niistä saatiin 25 229 markkaa. Lopulliset kustannukset olivat täten 1 389 784 markkaa. Budjetissa pysyttiin, juuri ja juuri.


title: Heinäveden reitti

text: Heinäveden reitin valmistuminen vilkastutti Heinäveden laivanvarustusta: 1905 perustettiin Heinäveden höyryvenhe Osuuskunta, joka tilasi Varkautelaiselta telakalta matkustajahöyrylaivan, joka valmistui 1906. Se ristittiin paikkakunnan mukaan Heinävedeksi. Heinävesi II valmistui vuonna 1907 ja 1908 hankittiin vielä Heinävesi III. Kallavesi-laivan nimi muutettiin vuonna 1917 Heinävesi IV:ksi. Matkustajalaivaliikenteen kannattavuus on ollut ajoitellen vähemmän kannattavaa. Heinäveden Höyryvenhe Osuuskunnan ja 1921 perustetun Heinäveden Höyrylaiva Oy:n mentyä reittiä liikennöi Saimaan laivamatkat Oy samoisilla Heinävesi-laivoilla vuoden 1981 konkurssiinsa asti, jonka jälkeen reitillä on liikennöi Roll-Laivat Oy.


title: Heinäveden reitti

text: Nykyään reitillä liikennöi uudelleen perustettu Saimaan Laivamatkat Oy. Ms Puijo liikennöi Kuopio–Heinävesi–Savonlinna-reittiä sekä Heinäveden kanavaristeilyjä Kerma–Heinävesi–Karvio ja toisin päin. Ms Puijo liikennöi kesäisin tiistaina, torstaina ja lauantaina Kuopiosta Heinäveden kautta Savonlinnaan, maanantaina, keskiviikkona ja perjantaina Savonlinnasta Heinäveden kautta Kuopioon. Nykyisin Heinäveden reitti on Saimaan alueen vesistön suosituin vesireitti. Sitä pitkin kulkee noin 2 200–2 400 venettä ja 100 alusta kesässä.


title: Heinäveden reitti

text: Usein Heinäveden reitti yhdistetään matkustajalaiva- ja huviveneliikenteeseen ja unohohdetaan, että kanavalla on ollut merkittävä rooli tukinuitossa ja rahtiliikenteessä. Monena vuonna, kuten 1916, Pilpan ja Karvion kanavista sulutettiin ⅔ kaikista Suomen kanavissa kuljetetuista tukkilautoista. Puulla oli merkittävin osuus rahtiliikenteestä (sitä kuljetettiin 1920-luvulla 350 000 tonnia), mutta reitillä kuljettettiin myös esimerkiksi Outokummun kuparikiisua (15 000 tonnia). Vuonna 1938 kanavilla puunuitto oli erityisen vilkasta, jolloin tukkeja uitettiin miljoona kuutiota. Kanavissa oli siihen aikaan runsaasti muutakin liikennettä, joten kanavia voinee sanoa sinä aikana erittäin ruuhkaisiksi, sillä puiden uitto sinä vuonna vaati yli 6 000 sulutusta eli 40–50 sulutusta vuorokaudessa. Tukinuitto kuitenkin hiipui 1970-luvun lopulla kapeaksi ja kalliiksi käyneellä väylällä. Varistaipaleen kanavassa vuonna 2004 pidetyssä ”Naiset nipunlaskussa” -tapahtumissa näytettiin kuitenkin, että vielä tukkeja voisi Heinäveden reitillä uittaa, jos tarve olisi. Tapahtuma keräsi yleisömenestyksen, noin 2 000 katsojaa.


title: Heinäveden reitti

text: Heinäveden reitin kanavat ovat vielä erinomaisessa kunnossa reitin ahkeran käytön takia. Heinäveden reitti on yksi Suomen suosituimmista veneilyreiteistä. Heinäveden reitissä on kuusi kanavaa ja viisi avokanavaa (Vääräkoski, Kortenkannas, Oravi, Haponlahti sekä niin sanotun välikanava Varistaipaleen ja Taivallahden kanavien välissä). Heinäveden kanavista viimeisenä Varistaipaleen kanavalla on oma miehitys. Muut ovat automatisoituja ja itsepalvelukäyttöisiä, joskin ongelmatilanteissa on yhteys kanavahenkilökuntaan puhelimitse.


title: Heinäveden reitti

text: Varistaipaleen kanava yhdistää Kermajärven Juojärveen yhdessä Taivallahden kanavan kanssa. Varistaival on Suomen pudotuskorkeudeltaan ja sulkujen määrältään suurin kanava; nelisulkuisessa kanavassa pudotuskorkeutta on 14,2 metriä. Pituutta kanavalla on 1 100 metriä. Kanava rakennettiin vuosina 1911–1913. Kanavapuistossa järjestetään ulkoilmakonsertteja ja muita kesätapahtumia.


title: Heinäveden reitti

text: Taivallahden kanava on kaksisulkuinen kanava. Kanava sijaitsee lähellä Varistaipaleen kanavaa ja se yhdistää Juojärven ja Kermajärven yhdessä Varistaipaleen kanavan kanssa. Kanava on noin 800 metriä pitkä ja sitä ohjataan kaukokäytöllä Varistaipaleen kanavalta. Pudotuskorkeutta kahdella sululla on 4,95–5,45 metriä. Kanava rakennettiin 1911–1914.


title: Heinäveden reitti

text: Karvion kanava on yksisulkuinen kanava Karvion kylässä. Kanava yhdistää Kermajärven Karvionjärveen. Karvionjärveltä on yhteys Suvasveteen, jota myöten pääsee Kuopioon asti. Kanava on 300 metriä pitkä ja se on Heinäveden vanhin kanava, rakennettu 1895–1896. Rakentaminen maksoi yhteensä 120 206 markkaa. Kanavassa liikennöi varsinkin kesäaikaan paljon laivoja. Kanavan yli kulkee silta, valtatie 23, jonka alikulkukorkeus on 11 metriä. Sen vieressä virtaa Karvionkoski, joka on suosittu kalastuskoski. Pudotuskorkeutta kanavalla on 1,8 metriä.


title: Heinäveden reitti

text: Kerman kanava on yksisulkuinen, 250 metriä pitkä kanava Kermankosken vieressä. Kanava yhdistää Kermajärven Haukiveteen yhdessä Pilpan ja Vihovuonteen kanavien kanssa. Kanavalinja kulkee Kermajärven ja Koskilahden välissä olevan kannaksen läpi. Kanava on rakennettu vuosina 1903–1905. Työt alkoivat 1903 ja 1905 kaivutyöt ja kivisulku valmistuivat. Kanavan yli kulkeva rullasilta valmistui samanaikaisesti. Kanavalla ei ole omaa miehitystä, se on automatisoitu. Pudotuskorkeutta kanavalla on 2,3–2,4 metriä.


title: Heinäveden reitti

text: Vihovuonteen yksisulkuinen kanava yhdistää Kermajärven Haukiveteen yhdessä Kerman ja Pilpan kanavien kanssa. Kanava on 250 metriä pitkä ja pudotuskorkeudeltaan 0,8–1,0 m. Kanava on rakennettu 1903–1905. Kanava kaivettiin Vihonvuonteen kosken länsipuolelle Kaivannonniemen halki. Vuoden 1903 lopulla rakennustyöt alkoivat ja kivisulku rakennettiin syyskuun ja marraskuun taitteessa 1905. Rakennuskustannukset olivat kokonaisuudessaan 155 794 markkaa.


title: Heinäveden reitti

text: Pilpan kanava yhdistää Kermajärven Haukiveteen yhdessä Kerman ja Vihovuonteen kanavien kanssa. Pituutta yksisulkuisella kanavalla on yli 200 metriä ja pudotusta 0,4–0,95 metriä. Kanava rakennettiin 1903–1904. Sulku rakennettiin länsipuolelle Pilpan koskea. Tammikuussa 1903 aloitettiin rakentaminen ja maaliskuusta kesäkuuhun rakennettiin väliaikaista patoa. Pohjaa kaivettiin 1903 tammikuusta lähtien vuoteen 1904, ja sulku portteineen valmistui elokuussa 1904. Liikenteelle kanava avautui lokakuussa. Rakentaminen maksoi yhteensä 204 578 markkaa.


title: Khasekhemwy

text: Khasekhemwy (tai pelkästään Khasekhem) oli muinaista Egyptiä 2. dynastian aikaan vuoden 2686 eaa. tiennoilla hallinnut faarao.


title: Khasekhemwy

text: Khasekhemwy käytti poikkeuksellista Seth-Horus-nimeä, joka tulkitaan usein merkiksi siitä, että Khasekhemwy yhdisti Ylä- ja Ala-Egyptin pysyvästi. Manetho ei kuitenkaan mainitse Khasekhemwyä laisinkaan.


title: Khasekhemwy

text: Khasekhemwyn hallituskaudelta on säilynyt edeltäjiään enemmän dokumentaatiota ja esineitä. Hänen arvellaan voittaneen Peribsenin aloittaman taistelun Ylä-Egyptiä vastaan. Voittoisan sotaretkensä jälkeen Khasekhemwy otti molempien suurten jumalten (Horus ja Seth) nimet omaan nimeensä. Hän lisäsi nimeensä myös duaalin ("-wy") kuvaamaan "kahta valtaa". Tällä hän pyrki ilmeisesti välttämään sitoutumisen vain toiseen jumalaan. Khasekhemwy siirsi pääkaupungin Hierakonpolikseen. Hän järjesti myös sotaretken Byblokseen.


title: Khasekhemwy

text: Khasekhemwy oli naimisissa pohjoisesta kotoisin olevan prinsessan, Nemathapin kanssa. Khasekhemwy todennäköisesti pyrki tällä lujittamaan valtaansa ylä ja ala egyptin hallitsijana.


title: Khasekhemwy

text: Hierakonpoliksesta on löydetty Khasekhemwyä kuvaavia kivipatsaita, jotka ovat ensimmäiset kovasta kivilaadusta valmistetut egyptiläiset patsaat. Hierakonpoliksen lähettyviltä on löydetty myös suuri "linnake", jossa on ollut paikoin jopa viisi metriä paksut muurit. Muurien alkuperäistä korkeutta ei tiedetä, mutta sortuneenakin ne ovat yli 10 metriä korkeat. Mutatiilisillä muureilla ympäröity alue on ollut 67 metriä pitkä ja 57 metriä leveä. Sen käyttötarkoitusta ei kuitenkaan tiedetä.


title: Khasekhemwy

text: Khasekhemwyn hauta sijaitsee Abydoksessa erillään hänen edeltäjiensä haudoista. Se on rakenteeltaan varsin erikoinen, sillä siinä on ilmeisesti yritetty sulauttaa pohjoisen mastaba-tyyppistä ja etelän neliönmuotoista hautaa. Hauta on myös huomattavasti Khasekhemwyn edeltäjien hautoja suurempi ja siinä on (ensimmäisenä laatuaan) kivestä rakennettu hautakammio. Hieman alle kilometrin päässä haudasta sijaitsee mutatiilistä rakennetut muurit, jotka ympäröivät noin 123 metriä pitkän ja 64 metriä leveän alueen. Muurien arvellaan olleen noin 20 metriä korkeat. Rakennelman tarkkaa tarkoitusta ei tiedetä, mutta se lienee ollut Khasekhemwyn hautatemppeli. Keskellä muurien ympäröimää aluetta on sortunut rakennus, joka on saattanut olla hyvin pieni porraspyramidin prototyyppi. Muurien julkisivu muistuttaa Djoserin hautatemppeliä.


title: Khasekhemwy

text: Khasekhemwyn haudasta on löytynyt useita Djoserin sinettejä, mikä viittaisi siihen, että Djoser hoiti Khasekhemwyn hautausriitit. Khasekhemwy on muissakin yhteyksissä usein liitetty Djoseriin, joten on mahdollista, että Djoser oli Khasekhemwyn poika.


title: Ram

text: Ram tai RAM voi tarkoittaa muun muassa seuraavaa:


title: Khefrenin pyramidi

text: Khefrenin pyramidi (Khafren pyramidi) on egyptiläisistä Gizan pyramideista toiseksi suurin. Sen rakennutti neljännen dynastian faarao Khafre.


title: Khefrenin pyramidi

text: Khefrenin pyramidi on alkuperäiseltä korkeudeltaan 143,5 metriä korkea ja nykyiseltä korkeudeltaan 136,5 metriä. Sen pohja on 215 metriä leveä. Pyramidin tilavuus on 2 211 096 kuutiometriä. Pyramidin kaltevuus on 53°10'. Khefrenin pyramidi on hiukan sen vieressä olevaa Kheopsin pyramidia matalampi, mutta koska se rakennettiin 10 metriä korkeammalla olevalle kalliolle, sen huippu nousee korkeammalle. Khefrenin pyramidi on myös hiukan Kheopsin pyramidia jyrkempi.


title: Khefrenin pyramidi

text: Khefrenin pyramidi rakennettiin hiukan viettävälle kalliolle, joten sen alustan kaakkoiskulmaa jouduttiin nostamaan ja luoteiskulmaa madaltamaan. Suurin osa pyramidista on päällystetty Turan kalkkikivellä. Päällysteestä on jäljellä ylin neljännes, sillä kivirosvot ovat vieneet alemmat kivet.


title: Khefrenin pyramidi

text: Khefrenin pyramidin sisälle johtaa kaksi alaspäin viettävää käytävää. Ylemmän sisäänkäynti on pohjoissivulla 11,5 metriä pohjatason yläpuolella, ja alemman sisäänkäynti on pohjatasolla. Käytävät kohtaavat pyramidin sisällä, ja käytävä jatkuu vaakatasossa lähes pyramidin keskellä olevaan hautakammioon, joka on kooltaan 14 × 5 metriä ja korkeudeltaan 6,8 metriä. Hautakammiossa on sarkofagi, joka on tehty mustasta graniitista. Löydettäessä sen kansi oli kahtena kappaleena. Giovanni Battista Belzoni löysi kammion vuonna 1818, mutta havaitsi että se oli ryöstetty. Sarkofagista löytyi härän luita.


title: Khefrenin pyramidi

text: Khefrenin pyramidin itäpuolella on faaraon kuolintemppelin rauniot. Temppeli oli suurempi kuin aiemmin rakennettujen pyramidien kuolintemppelit. Temppelissä oli suuria faaraon patsaita, jotka siirrettiin pois ehkä 18. dynastian tai Ramses II:n aikana. Kuolintemppelistä lähtee itään päin noin 500 metrin pituinen käytävä, jonka päässä ovat laaksotemppeli ja sfinksitemppeli. Laaksotemppeli on melko hyvin säilynyt. Sfinksitemppelin edessä ja käytävän vieressä on Gizan sfinksi, joka katsoo poispäin pyramidista. Pyramidin eteläsivulla on pieni, jo lähes kokonaan kadonnut sivupyramidi nimeltä GII-a.


title: Muovailuvaha

text: Muovailuvaha on rakenteeltaan savea muistuttavaa ainetta, jota on myyty lastenleluksi 1930-luvulta asti. Itse tehty muovailuvaha sisältää vehnäjauhoa, vettä, öljyä, suolaa, homeenestoainetta, alunaa ja väriaineita. Myös mehiläisvahasta tehdään muovailuvahaa. Se ei ole myrkyllistä, ei tahraa ja lähtee saippualla. Jotkin merkit pysyvät pehmeinä (tai pehmenevät kun niitä lämmitetään kädessä), toiset kovettuvat avoimessa tilassa noin vuorokaudessa. Tämä riippuu öljyn ja veden suhteesta ja siitä, mitä öljyä on käytetty. Monia muovailuvahoja voi käyttää useita kertoja.


title: Muovailuvaha

text: Suomalaissa päiväkodeissa käytetään paljon myös taikataikinaa, joka sekoitetaan itse vehnäjauhoista, suolasta ja vedestä sekä tilkasta öljyä. Se kovettuu nopeammin ja murtuu herkemmin kuin kaupallinen muovailuvaha. Taikataikinaa ei yleensä voi käyttää uudestaan.


title: Muovailuvaha

text: Muovailuvaha keksittiin vahingossa Cleo ja Noah McVicker omistamassa Kutol-nimisen saippuafirmassa 1933. Sinä vuonna asiakas oli tilannut seinätapettien puhdistamiseen palveluja noen tahriessa seiniä, mikä oli hyvin yleistä, kun taloja lämmitettiin hiilillä. Noah valmisti jauhoista, vedestä ja suolasta massan, jota käytetään vielä nykyäänkin vanhojen ja herkkien tapettien puhdistamiseen. Myöhemmin tapetteja pystyi puhdistamaan vedellä ja saippualla, kysyntä väheni. 1954 eräs keksijäperheen jäsenistä huomasi ajanvietteen muovailuvahana, kunhan siihen lisää värejä ja hajuja.


title: Mykerinoksen pyramidi

text: Mykerinoksen pyramidi eli Menkauren pyramidi on egyptiläinen pyramidi Gizassa. Sen rakennutti faarao Menkaure 4. dynastian aikana.


title: Mykerinoksen pyramidi

text: Pyramidin korkeus oli alun perin 65 metriä, kanta 102×105 metriä, tilavuus 236 183 m³ ja kaltevuus 51°20′25″. Se on pienin Gizan kolmesta suuresta pyramidista, painoltaan vain 1/10 Kheopsin pyramidista. Pyramidin pienuus saattaa johtua siitä, että alueella ei enää ollut tilaa, tai siitä, että temppelistä oli siihen aikaan jo tullut merkittävämpi kuin pyramidista.


title: Mykerinoksen pyramidi

text:
Pyramidi on rakennettu kalkkikivestä ja graniitista. Pyramidin eteläpuolella on kolme pientä kuningattarien pyramidia, GIII-a, GIII-b ja GIII-c. Näistä GIII-a on varsinainen pyramidi ja kaksi muuta porraspyramideja. Pyramidin itäpuolella oli kuolintemppeli ja pyramidista 608 metriä itään oli laaksotemppeli.
Pyramidin sisäänkäynti on pohjoisella sivulla neljä metriä pohjatasosta. Sisäänkäynnistä lähtee 31 metriä pitkä käytävä alaspäin 26 asteen kulmassa. Se vie kammioon, josta se jatkaa vaakatasossa eteiskammioon. Sen alapuolella on faaraon hautakammio ja toinen kammio. Hautakammion seinät ovat graniittia. Hautakammiossa oli sarkofagi, joka katosi sittemmin merellä. Sarkofagissa oli puinen arkku, joka on kuitenkin ajoitettu Menkaurea myöhemmälle ajalle. Eteiskammiosta lähtee toinen käytävä ylöspäin pyramidin sisäosiin.


title: Mykerinoksen pyramidi

text: Pyramidin sivulla näkyvän suuren aukon teki sulttaani Othman vuonna 1196.


title: Steve Biko

text: Stephen Bantu Biko (18. joulukuuta 1946 – 12. syyskuuta 1977) oli apartheidin vastustaja ja Musta tietoisuus -liikkeen perustaja.


title: Steve Biko

text: Vuonna 1969 mustat yliopisto-opiskelijat, pettyneenä afrikkalaisten yhä huononevaan asemaan yhteiskunnassa, erosivat monirotuisesta NUSAS-opiskelijajärjestöstä ("National Union of South African Students") ja perustivat oman afrikkalaisten opiskelijoiden järjestön SASO:n eli "South African Student's Organizationin". Steve Bikon, joka oli yksi SASO:n perustajista, mukaan mustien tuli tehdä itsestään voimakas ryhmä, joka ottaa oman paikkansa avoimessa yhteiskunnassa ja etteivät mustat voineet tukeutua edes hyvää tarkoittavien valkoisten apuun taistelussaan apartheidia vastaan. Biko korosti myös, että mustien tuli myös muuttaa ajatteluaan ja päästä eroon heitä vaivanneesta alemmuuskompleksista ja aloittaa ""voimakas ruohonjuuritasolta lähtevä mustan tietoisuuden kehittäminen siten, että mustat oppivat esittämään oikeutetut vaatimuksensa."" Biko tuomitsi PAC:n ja ANC:n aloittaman väkivaltaisen vastarinnan ja katsoi, että kamppailussa tuli käyttää ainoastaan väkivallattomia keinoja.


title: Steve Biko

text: Biko sai pannamääräyksen vuonna 1973 ja pidätettiin vuonna 1974 syytettynä terrorismiin yllytyksestä. Biko käytti kuitenkin vuoteen 1976 asti jatkunutta oikeudenkäyntiään, kuten Nelson Mandela oli tehnyt kymmenen vuotta aikaisemmin, poliittisten näkemystensä esittämiseen ja levittämiseen.


title: Steve Biko

text: Biko tuotiin 11. syyskuuta 1977 yöllä Port Elizabethin vankilasta Pretorian vankilaan. Hän kuoli seuraavana päivänä. Steve Bikon kuoltua pretorialaisessa vankilassa hallitus joutui kansallisen ja kansainvälisen painostuksen alaisena suorittamaan sisäisen tutkinnan tapauksesta. Virallisen tutkimuksen loppuraportissa todetaan Bikon hyökänneen tuolilla poliisien kimppuun ja saaneen vammat kaaduttuaan poliisien yrittäessä hillitä häntä. Totuuskomission kuulusteluissa 20 vuotta myöhemmin Bikon kuulustelua johtanut poliisi, majuri Harold Snyman, kertoi kuitenkin esimiehensä, eversti Piet Goosenin, vaatineen kuolemaan johtaneiden todellisten tapahtumien salaamista, koska ne olisivat saattaneet hallituksen huonoon valoon. Todellisuudessa Biko oli kuollut poliisien pahoinpideltyä hänet raa'asti kuulustelujen yhteydessä.


title: Steve Biko

text: Peter Gabriel on tehnyt Bikosta laulun ja Richard Attenborough elokuvan "Huuto vapaudelle".


title: Sakkaran porraspyramidi

text: Sakkaran porraspyramidi tai Djoserin porraspyramidi sijaitsee Egyptissä Sakkaran hauta-alueella. Se on kolmannen dynastian perustajan Djoserin rakennuttama pyramidi ja ensimmäinen suuri kivipyramidi.


title: Sakkaran porraspyramidi

text: Sakkaran porraspyramidi koostuu kuudesta portaasta. Pyramidi on alkuperäiseltä korkeudeltaan 60 metriä. Sen pinta-ala on 121×109 metriä ja tilavuus 330 400 kuutiometriä. Pyramidia ympäröi temppelialue, jolla oli useita rakennuksia. Aluetta ympäröi 10,5 metrin korkuinen ja 1 645 metrin pituinen muuri. Pyramidin suunnitteli farao Djoserin hoviarkkitehti ja ylipappi Imhotep.


title: Sakkaran porraspyramidi

text: Pyramidin alle kaivettiin tunneleita ja kammioita, jonne farao haudattiin.


title: Meidumin pyramidi

text: Meidumin pyramidi on pyramidi, joka rakennettiin Egyptin faarao Sneferun aikana vuosina 2613 eaa.-2589 eaa. Sen korkeus on 65 metriä. Pyramidista oli tarkoitus tulla porraspyramidi, mutta myöhemmässä vaiheessa portaat täytettiin kalkkikivellä. Historioitsijat uskovat, että pyramidin ulkosivut romahtivat ja Sneferu rakensi siksi toisen pyramidin Dahshuriin. Pyramidi siis menetti muotonsa ja jäljelle on jäänyt vain rakennuksen ydinrakenne.


title: Taitettu pyramidi

text: Taitettu pyramidi sijaitsee Dahshurissa Egyptissä. Pohjalta pyramidi lähtee nousemaan 54 asteen kulmassa 47,04 m, jatkuen 43 asteen kulmassa 57,67 m. Pyramidi on 104,71 metriä korkea ja melko hyvin säilynyt. Kannan pituus 189,43 m ja taitekohdan kannan pituus on 123,58 m. Pyramidiin johtaa 704 metrin mittainen tie laaksotemppelistä. Pyramidin muinainen nimi oli joko "Eteläinen loistava pyramidi" tai "Sneferu loistaa etelässä".


title: Punainen pyramidi

text: Punainen pyramidi eli pohjoinen pyramidi on Egyptissä Dahshurin hauta-alueella sijaitseva pyramidi. Se on yksi kolmesta faarao Sneferun rakennuttamasta pyramidista. Sneferu rakennutti hautapaikakseen ensin niin sanotun taitetun pyramidin, mutta noin 30. hallitsijavuotensa kohdalla hylkäsi sen ja alkoi rakennuttaa punaista pyramidia, josta tehtiin taitettua pyramidia loivempi.


title: Punainen pyramidi

text: Punaisella pyramidilla on korkeutta 104 metriä.. Sen leveys on 220 metriä, kaltevuus 43°22' ja tilavuus 1 694 000 m³. Kuninkaan hautakammio on pyramidin sisällä ja 15 metriä korkea.


title: Hawaran pyramidi

text: Hawaran pyramidi rakennettiin Hawarraan (Hawara-el-Makta) 12. dynastian aikana. Rakennuttajana oli faarao Amenemhet III.


title: Hawaran pyramidi

text: Pyramidin korkeus on 58 metriä ja pohjan leveys 120 metriä. Kokonaispinta-ala oli noin 28 000 m². Siitä on louhittu materiaalia käyttöön roomalaisajoista lähtien. Sisus oli rakennettu savitiilistä ja päällimmäinen kerros kalkkikivestä. Pyramidiin liittyy laaja temppelikompleksi. Diodoroksen mukaan Daidalos vaikuttui niin suuresti temppelistä, että rakennutti samanlaisen Minokselle Kreetaan.


title: Anastacia

text:
Anastacia Lyn Newkirk (s. 17. syyskuuta 1968 Chicago, Illinois) on yhdysvaltalainen poplaulaja ja lauluntekijä, jonka albumeja on myyty yli 20 miljoonaa kappaletta. Anastacia on sopraano; hänen äänialansa kattaa kolme ja puoli oktaavia, C3:sta G6:een.
Hän on suosittu erityisesti Euroopassa, muttei ole vielä onnistunut tekemään läpimurtoa Amerikassa.


title: Anastacia

text: Anastacia syntyi musikaaliseen perheeseen. Hänen isänsä Robert Newkirk oli laulaja ja äiti Diane Hurley toimi musikaalinäyttelijänä Broadwaylla. Anastacialla on kaksi sisarusta, sisko Swanna, ja autistinen veli Brian. Vanhemmat erosivat hänen ollessa pieni eikä hän ole sen koommin tavannut isäänsä. Teini-iässä Anastacia muutti äitinsä ja sisarustensa kanssa New Yorkiin.


title: Anastacia

text: Anastacia kiinnostui nuorena tanssimisesta. Ensimmäistä kertaa hän sai julkisuutta vuonna 1992 BET-televisioyhtiön ohjelmassa "Comic View", jossa lauloi Oleta Adamsin kappaleen "Get Here". 1990-luvun alussa Anastacia esiintyi myös säännöllisesti Music Televisionin "Club"-ohjelmassa ja taustatanssijana hip hop -trio Salt-N-Pepan musiikkivideoilla.


title: Anastacia

text: Vuonna 1999 Anastacia herätti levy-yhtiöiden kiinnostuksen sijoittumalla MTV:n "The Cut" -kykyjenetsintäkilpailussa toiseksi. Hän teki levytyssopimuksen Daylight Records-yhtiön kanssa ja julkaisi esikoisalbuminsa "Not That Kind" vuonna 2000 saavuttaen valtavan menestyksen. Albumi nousi top 10 -listalle kahdeksassa Euroopan, Aasian ja Oseanian maassa. Albumi sai Australiassa triplaplatinaa ja suurimmaksi hitiksi nousi maassa kappale "I'm Outta Love'". Anastacian toiseksi albumiksi kehittyi 2001 julkaistu "Freak of Nature", jonka hän omisti TLC:stä tutulle TV-juontaja Lisa "Left Eye" Lopesille, joka auttoi häntä uran alkuvuosina. Levy sai paljon suosiota, vaikkei yltänytkään debyyttilevyn myyntilukuihin. Kappale "One Day in Your Life" menestyi hyvin Billboardin Club & Rhythmic Chart -listalla. Anastacia valittiin esittämään kappale "Boom" vuoden 2002 jalkapallon maailmanmestaruuskisojen avajaisissa.


title: Anastacia

text: Tammikuussa 2003 Anastacia kertoi, että häneltä on löydetty rintasyöpä rintojen pienentämisleikkauksen yhteydessä. Jotkut ihmiset väittivät leikkauksen liittyneen rintaimplanttien poistoon, vaikka todellisuudessa leikkaus tehtiin Anastacialle ainoastaan ortopedisistä syistä. Syöpä saatiin nujerrettua ja laulaja palasi levytysstudioon jo syyskuussa 2003.


title: Anastacia

text: Seuraava albumi, "Anastacia", ilmestyi 2004 saavuttaen valtavan menestyksen. Albumia myytiin esikoissinglen "Left Outside Alone" siivittämänä yli 14 miljoonaa kappaletta maailmanlaajuisesti, vaikka levyä ei julkaistu edes Amerikassa. Kappale vaihtoi Anastacian tyyliä rockimmaksi, kun aiemmin hän oli laulanut pikemminkin soulia. "Left Outside Alone" nousi useiden Euroopan listojen kärkisijoille. Seuraavat singlet, "Sick and Tired", "Welcome to My Truth" ja "Heavy on My Heart" menestyivät myös hyvin.


title: Anastacia

text: Menestyksensä jälkeen Anastacia vetäytyi tauolle, kunnes syksyllä 2005 julkaisi kokoelmansa "Pieces of a Dream". Albumilta julkaistiin kolme hittisingleä; Evanescencen entisen kitaristin Ben Moodyn kanssa julkaistu duetto "Everything Burns", jonka musiikkivideon on ohjannut suomalainen Antti J. Jokinen, "Pieces of a Dream" ja Eros Ramazzottin kanssa duetoitu "I Belong to You".


title: Anastacia

text: Anastacia on tehnyt paljon hyväntekeväisyystyötä. Hän on tukenut muun muassa AIDSin vastaista Life Ball 2006 -tapahtumaa sekä Make a Difference-, Challenge for the Children- ja Breast Cancer Research Fund- järjestöjä.


title: Anastacia

text: Anastacia kihlautui henkivartijansa, brittiläisen Wayne Newtonin, kanssa vuonna 2006, ja meni hänen kanssaan naimisiin huhtikuussa 2007. Pari kuitenkin erosi syksyllä 2010.


title: Anastacia

text:
Anastacialla on diagnosoitu Crohnin tauti.
Albumilta "Ressurrection"


title: Abusirin pyramidit

text: Abusirin pyramidit (Abu Sirin pyramidit) ovat Egyptin viidennen dynastian aikana rakennettuja pyramideja, jotka sijaitsevat Abusirissa Gizan ja Sakkaran välillä. Faaraot Niuserre, Neferirkare ja Sahure rakennuttivat ne. Pyramidit ovat huonommin rakennettuja kuin muut Egyptissä eikä niitä ole korjattu. Alueella on muiden faaraoiden rakennuttamia auringon jumala Ralle omistettuja pyhäkköjä ja obeliskeja. Kolmen suurimman pyramidin muodostaman suoran linjan uskotaan osoittaneen Heliopoliin kaupunkiin, joka oli aurinkokultin keskus.


title: Alexandre Dumas (nuorempi)

text: Alexandre Dumas nuorempi (27. heinäkuuta 1824 Pariisi – 27. marraskuuta 1895 Marly-le-Roi) oli kirjailija kuten isänsä Alexandre Dumas vanhempi. Hänen tunnetuin teoksensa on "Kamelianainen", johon perustuu Giuseppe Verdin ooppera "La Traviata".


title: Alexandre Dumas (nuorempi)

text: Dumas nuorempi syntyi aviottomana lapsena, mutta hänen kirjailijaisänsä tunnusti hänet ja huolehti hänen koulutuksestaan. Senaikainen laki salli isän ottaa avioton lapsi pois äidiltään, ja tämä vaikutti Dumas nuoremman koko kirjalliseen tuotantoon. Hän pohdiskelee jatkuvasti kirjallisuuden moraalista merkitystä ja on sitä mieltä, että jos vahinkoja sattuu, herrasmiehen velvollisuus on mennä lapsensa äidin kanssa naimisiin.


title: Alexandre Dumas (nuorempi)

text: Dumas nuorempaa kiusattiin koulussa, ei vain lehtolapsen taustan vuoksi vaan myös koska hän oli ”mulatti”: hänen isoisänsä oli ranskalaisen aatelismiehen ja mustan haitilaistytön lapsi.


title: Kiinan pyramidit

text:
Kiinan pyramidit ovat Kiinassa sijaitsevat noin 100 pyramidimaista hautakumpua.
Ne muistuttavat karkealta muodoltaan tasalakisia, loivareunaisia pyramideja olen yleensä porrasmaisia. Monet niistä ovat 100 kilometrin säteellä Xi'an:ista, Qin Chuanin tasangoilla
"Kielletyllä alueella" Shaanxin maakunnassa Keski-Kiinassa. Erään pyramidin kanta on noin 50 metriä.


title: Kiinan pyramidit

text: Sisä-Mongoliassa on pyramidi Sijiazin kaupungista kilometri pohjoiseen Aohanin alueella. Maolingin mausoleumi on pyramidimainen.


title: Kiinan pyramidit

text: Yhdysvaltalainen lentäjä James Gaussman kertoo nähneensä ilmasta käsin valkoisen, jalokivikoristeisen pyramidin toisen maailmansodan aikana. Kyseistä pyramidia ei ole löydetty.


title: Kōta Hirano

text: Kōta Hirano (, s. 14. heinäkuuta 1973) on japanilainen sarjakuvataiteilija. Hän on kotoisin Tokion Adachista. Lukioaikoinaan hän toimi sarjakuvakerhon johtajana, minkä jälkeen hän opiskeli jonkin aikaa Tokion taideinstituutin animaatiopuolella, mutta jätti opintonsa kesken. Opiskeluaikanaan siellä hän kuului sarjakuvan tutkimusyhteisöön ja tuona aikana hän debytoi myos COYOTE-nimisellä teoksellaan. Hän oli myös työntekijänä peliyhtiössä muutaman päivän ajan.


title: Kōta Hirano

text: Aluksi hän työskenteli aikuisille suunnatun sarjakuvan parissa, mutta sitten pani kaiken peliin ja siirtyi piirtämään otakuiden haaveita ja hulluutta tutkivaa Daidōjin Monogataria, jonka avulla hän saavutti kulttimainetta. Tämän jälkeen hän kirjoitti Hellsingiä, tarinaa vampyyreistä, vampyyrinmetsästäjistä ja uskonnollisista fanaatikoista. Hellsingin myötä hän saavutti myös maailmanlaajuista mainetta.


title: Erkki Liikanen

text: Erkki Antero Liikanen (s. 19. syyskuuta 1950 Mikkeli) on suomalainen poliitikko, joka oli Suomen Pankin pääjohtaja 2004–2018. Hän on myös Euroopan keskuspankin neuvoston jäsen (2004–) ja Kansainvälisen valuuttarahaston hallintoneuvoston jäsen (2004–).


title: Erkki Liikanen

text: Hän oli pitkäaikainen SDP:n kansanedustaja, valtiovarainministeri, suurlähettiläs ja ensimmäinen suomalainen Euroopan unionin komission jäsen.


title: Erkki Liikanen

text: Kun Liikanen oli ehdolla komissaariksi tammikuussa 1995, EU:n valiokunnat kritisoivat Liikasta ja muita Pohjoismaiden ehdokkaita siitä, etteivät he kyenneet määrittämään vastuualueitaan riittävän tarkasti. Jacques Santerin komissio hyväksyttiin kuitenkin EU:n parlamentin äänestyksessä 18. tammikuuta selvin lukemin. Liikasen vastuualueina komissiossa olivat budjetti- ja henkilöstöasiat.


title: Erkki Liikanen

text: Liikanen tunnetaan myös Suomen kaikkien aikojen nuorimpana kansanedustajana: hän pääsi eduskuntaan 21-vuotiaana.


title: Erkki Liikanen

text: Kesäkuussa 2008 Liikanen valittiin Suomen Punaisen Ristin puheenjohtajaksi. Hän toimi järjestön puheenjohtajana täydet kaksi kautta vuoteen 2014 asti. Vuodesta 2019 hän toimii Suomen Sinfoniaorkesterit ry:n puheenjohtajana.


title: Erkki Liikanen

text: Liikanen valmistui ylioppilaaksi Mikkelin lyseosta vuonna 1969 ja valtiotieteen kandidaatiksi kansantaloustieteestä Helsingin yliopistosta 1975.


title: Erkki Liikanen

text: Erkki Liikasen puoliso on valtiotieteen tohtori Hanna-Liisa (Assi) Liikanen. Heillä on kaksi tytärtä. Liikanen harrastaa maratonjuoksua .


title: Ekopsykologia

text: Ekopsykologia on psykologian suuntaus, jossa painotetaan ihmisen ja luonnon välistä yhteyttä. Lähtökohtana on, että ihminen on osa luontoa ja että ihmisen ja luonnon hyvinvointi – tai pahoinvointi – kulkevat käsi kädessä. Ekopsykologiaan liittyy psykologian lisäksi läheisesti ekologia. Käytännön päämääränä on löytää tapoja ehkäistä ja hoitaa vieraantumista ja auttaa rakentamaan kestävän kehityksen mukaista elämäntapaa yksilön ja yhteisöjen tasoilla. Ekopsykologian historian keskushahmo on Theodore Roszak.


title: Ekopsykologia

text: Ekopsykologian mukaan mielenterveyden kysymyksiä ei voi ymmärtää pelkästään psyykensisäisten tekijöiden tai sosiaalisten suhteiden valossa, kuten psykologiassa yleensä ajatellaan. On otettava huomioon myös ihmisen suhteet ekosysteemeihin ja muihin eliölajeihin. Näillä suhteilla on syvä evoluutiohistoria, ja ne on sisäänrakennettu ihmisen mieleen ja ruumiiseen, esimerkiksi aivojen vanhempiin ja uudempiin kerroksiin.


title: Ekopsykologia

text: Ihmisen suhteilla muuhun luontoon on syvää psyykkistä merkitystä, eikä kaupungistuminen ole mitenkään tehnyt näitä suhteita merkityksettömiksi. Ihmisen riippuvuus luonnosta ei koske ainoastaan fyysistä toimeentuloa vaan myös mielenterveyttä. Monimuotoinen luonto edesauttaa ihmismielen vastustuskykyä ja psyykkisten ratkaisumallien monimuotoisuutta. Ekosysteemien tuhoutuminen toisaalta tuhoaa hyvinvoinnin mahdollisuuksia ihmisissä.


title: Ekopsykologia

text: Tärkeä osa ekopsykologian käytäntöä on viedä psykoterapia toimistorakennuksista ulos luontoon. Yksinkertainen kävely metsässä, jopa kaupungin puistossa, on virkistävää, koska se on lajityypillistä käyttäytymistä. Luonnonympäristöjen, ja jopa luontokuvien katselun, hyvää tekevä vaikutus ihmiseen voidaan mitata, ja siitä on tutkimusnäyttöä.


title: PayPal

text: PayPal, Inc. on yhdysvaltalainen yritys, joka ylläpitää Internetissä käytettävää PayPal-maksujenvälitysjärjestelmää, joka on tarkoitettu korvaamaan perinteisiä maksumenetelmiä (šekki, luottokortti yms.). PayPal on suosittu maksutapa verkkokaupoissa. Sitä käytetään myös lahjoitusten vastaanottamisessa. PayPalin pääkonttori sijaitsee San Joséssa Kaliforniassa.


title: PayPal

text: PayPal syntyi kun kaksi yritystä, Confinity ja X.com yhdistyivät maaliskuussa 2000. Confinityn olivat perustaneet joulukuussa 1998 Max Levchin, Peter Thiel, Luke Nosek ja Ken Howery. Yritys kehitti Palm Pilot -maksamista ja kryptografiaa. X.comin perusti puolestaan maaliskuussa 1999 Elon Musk. Se oli Internet-pohjainen finanssipalveluyritys. Molemmat yritykset sijaitsivat Palo Altossa University Avenuella.


title: PayPal

text: Useat Confinityn ensimmäisistä työntekijöistä olivat The Stanford Review -opiskelijalehden, joka oli myös Peter Thielin perustama yritys, entisiä työntekijöitä. Suurin osa varhaisista ohjelmoijista tuli University of Illinois at Urbana-Champaignista Max Levchinin rekrytoimana. X.comissa Elon Musk palkkasi monia liiketoiminta- ja teknologiapuolen osaajia, jotka olivat kriittisiä yhdistymisen myötä syntyneen PayPalin menestyksen luomisessa. Näihin kuuluivat muun muassa Amy Klement, Sal Giambanco, Roelof Botha, Sanjay Bhargava ja Jeremy Stoppelman.


title: PayPal

text: eBay osti PayPalin vuonna 2002. Kauppa toteutettiin osakevaihdolla, jossa yksi PayPalin osake oikeutti 0,39 eBayn osakkeeseen. eBayn julkaiseman tiedotteen mukaan kaupan arvo oli noin 1,5 miljardia dollaria. Ostohetkellä PayPalia käytti maksutapana jo yli puolet eBayn käyttäjistä. PayPal korvasi eBayn oman BillPoint-palvelun.


title: PayPal

text: PayPal-maksuja voi välittää kansainvälisesti seuraavilla valuutoilla:


title: PayPal

text: PayPalin entiset työntekijät tunnetaan erittäin aktiivisina startup-yritysten perustajina, joista harvinaisen monet ovat nousseet sittemmin menestyksiksi. Tämä on saanut muun muassa The New York Timesin kirjoittamaan aiheesta jutun "It Pays to Have Pals in Silicon Valley," joka analysoi PayPal-alumnin välisiä yhteyksiä.


title: Al-Lahunin pyramidi

text: Al-Lahunin pyramidi oli faarao Senusret II:n rakennuttama pyramidi muinaisen Egyptin Keskivaltakunnan 12. dynastian ajalta. Pyramidin pohjaisvu on vaakasuoraan 106 metriä, nousukulma 42° 35´ ja korkeus 48,6 metriä.


title: Al-Lahunin pyramidi

text:
Pyramidi oli huomattavan kookas ja se oli rakennettu hieman perinteisestä tavasta poiketen. Kalliosta kohoavan kivimuodostelman päälle oli rakennettu mutatiilistä pyramidin runko, joka oli katettu kalkkikivellä. Pyramidi oli yksi ensimmäisistä suurista mutatiilirunkoisista pyramideista, vaikka sen tarkkaa kokoa ei tiedetäkään. Pyramidi poikkesi muista myös siten, että sen sisäänkäynnit oli peitetty kivimurskalla, joka oli oletettavasti tarkoitettu estämään tulvien tuoman veden pääsyä pyramidiin. Varsinaisen pyramidin lähellä on myös kahdeksan mastabaa ja yksi pieni pyramidi, mutta nämä ovat kaikki umpinaisia. Ne olivat todennäköisesti pelkästään symbolisia, mahdollisesti symboloiden edellisten dynastioiden hautoja. Senusretin hautatemppeliä ei ole löydetty, mutta pyramidin läheltä on jäännökset sitä rakentamassa olleiden työläisten kylästä. Se on ensimmäinen löydetty pyramidinrakentajien työläiskylä.
Pyramidin käytävien sijoittelu on myös erilainen edellisiin dynastioihin verrattuna. Sisäänkäynti on poikkeuksellisesti eteläpuolella perinteisen pohjoisen sijaan. Hautakammihoin johtava käytävä on myös erikoinen, sillä se laskeutuu aina peruskallioon asti, ennen kuin nousee takaisin pyramidiin. Pyramidissa on useita käytäviä, joiden päässä oleviin hautakammiohin haudattiin todennäköisesti Senusretin lähiomaisia. Egyptologit löysivät käytävät vuonna 1914. Silloin kolme niistä oli jo ryöstetty, mutta neljäs hautakammio oli koskematon. Senusretin tyttärelle, Sithathor-unutille, rakennettu hautakammio sisälsi lähes 10 000 helmeä, satoja sormuksia, rannekoruja, kultaisia nilkkarenkaita, kruunun ja kauneudenhoitotarvikkeita. Tämä on yksi suurimmista Keskivaltakunnan ajalta löytyneistä kätköistä.


title: Al-Lahunin pyramidi

text: Ramses II tuhosi tuntemattomasta syystä (mahdollisesti käyttääkseen kalkkikiven omiin rakennuksiinsa) Senusretin pyramidin 19. dynastian aikana, eikä siitä ole nykyään jäljellä muuta kuin kallioon hakattu ydin.


title: Lapväärtti

text: Lapväärtti () oli Pohjanmaalla sijainnut Suomen kunta, aiemmin pitäjä. Vuonna 1973 Lapväärtti liitettiin osaksi Kristiinankaupunkia. Tuolloin molemmat kunnat kuuluivat hallinnollisesti Vaasan lääniin, ja nykyään (2013) entisen Lapväärtin kunnan alue sijaitsee pääosin Pohjanmaan maakunnassa.


title: Lapväärtti

text: Lapväärtin naapurikunnat olivat ennen kunnan lakkauttamista Isojoki, Karijoki, Kristiinankaupunki, Siipyy ja Tiukka.


title: Lapväärtti

text: Lapväärtti mainitaan ensimmäisen kerran Tukholmassa 1. kesäkuuta 1303 päivätyssä kirjeessä, jossa Ruotsin kuningas Birger Maununpoika kirjoittaa virkamiehelleen Nils Anderssonille. Kirjeessä hän käskee antaa talonpojille Michael Lapväärtistä (kirjoitusasuna "Lappafärd"), Andar Merikarvialta ja Tobbe Tiukasta luvan vapaasti hyödyntää Hämeen metsiä.


title: Lapväärtti

text: Lapväärtti oli pitkään osa Närpiön pitäjää, mutta siitä tuli oma kappeliseurakuntansa vuonna 1594 ja itsenäinen seurakunta vuonna 1607. Nykyinen kirkko, joka on rakennettu 1848–1851, on yksi Suomen suurimmista maaseudulla sijaitsevista kirkoista. Kirkkosalissa on istumapaikkoja 3 000 hengelle, ja rakennus on kuin pieni katedraali peltojen keskellä. Siipyy erotettiin Lapväärtistä vuonna 1860. Isojoki erotettiin Lapväärtistä 1855. Karijoki erotettiin Lapväärtistä 1862.


title: Lapväärtti

text: Lapväärtti valittiin ruotsinkielisen Pohjanmaan Vuoden Kyläksi vuonna 2004. Lapväärtin pitäjäruoaksi nimettiin 1980-luvulla klimppisoppa.


title: Lapväärtti

text: Seuraavassa kuvaajassa on esitetty Lapväärtin väestönkehitys kymmenen vuoden välein vuosina 1880–1970.


title: Lapväärtti

text: Vuonna 1926 Lapväärtistä liitettiin Karijokeen alue, jossa oli 876 asukasta.


title: Lapväärtti

text: Vuoden 1960 väestönlaskennan mukaan 69,7 prosenttia Lapväärtin asukkaista puhui äidinkielenään ruotsia.


title: Lapväärtti

text: Vuoden 1970 taajamarajauksen mukaan Lapväärtissä oli neljä taajamaa: Dagsmark (251 asukasta), Härkmeri (319 asukasta), kirkonkylä (1 467 asukasta) ja Perus (207 asukasta). Vuonna 1960 Dagsmarkissa oli 326 asukasta, Härkmerellä 471 asukasta, kirkonkylässä 1 568 asukasta ja Peruksessa 292 asukasta.


title: Lapväärtti

text: Dagsmark, Härkmeri, Lapväärtti (ruots. "Lappfjärd"), Lålby, Myrkky (ruots. "Mörtmark"; liitettiin Karijokeen 1927), Peninkylä (ruots. "Åback"), Uttermossa.


title: Sanakht

text: Sanakht (tai Nebka) oli muinaista Egyptiä 2. dynastian aikaan vuosina 2686–2667 eaa. hallinnut faarao.


title: Sanakht

text: Torinon papyruksessa Nebkan mainittiin hallinneen ennen Djoseria 3. dynastian ensimmäisenä faaraona. Westcarin papyruksessa taas Nebka sijoitetaan Djoserin ja Hunin väliin 3. dynastian toiseksi faaraoksi. Eri luetteloiden ristiriitaiset tiedot vaikeuttavat huomattavasti Nebkan hallituskauden sijoittamista. Sanakhtia (Horus-nimi) ei ole myöskään voitu kiistattomasti yhdistää yhteenkään kuningasluetteloissa mainittuun kuninkaaseen, vaikka yleensä Sanakhtin katsotaan olleen Nebka.


title: Sanakht

text: Sanakhtin hallituskaudesta ei tiedetä juurikaan mitään. Mitään kirjallista dokumentaatiota tai monumentteja ei tuolta ajalta ole ilmeisesti säilynyt.


title: Sanakht

text: Sanakhtin hautaa ei ole löydetty, mutta Abydoksen läheltä löytynyt hauta saattaa olla hänen (Manetho kuvaukseen perustuen). Pienen Elefantinessa (silloinen Egyptin eteläinen raja) sijainneen pyramidin raunioista on löytynyt kuva, jossa Sanakht tuhoaa faaraon vihollisen.


title: Tumulus

text:
Tumulus eli kumpuhauta on keinotekoisen kummun sisässä oleva hauta.
Kumpu rajoittuu monesti kivimuuriin. Tumulus-nimellä viitataan Tumulus-kulttuurin kumpuhautoihin, joita tosin esiintyi jo Úneticen kulttuurissa.


title: Tumulus

text: Tumulus on monesti pyöreä tai soikea. Vainajat haudattiin suuriin kumpuihin sijoitettuihin arkkuihin. Pronssiesineitä löytyy sekä haudoista että kätköistä. Kulttuuri leviää edellistä kulttuuria pohjoisemmaksi ja kaakkoisemmaksi. Tänä aikana kumpu- ja röykkiöhaudat yleistyvät Pohjoismaissa.


title: Isadora Duncan

text: Isadora Duncan (alk. Dora Angela Duncanon, 26. toukokuuta 1877 – 14. syyskuuta 1927) oli yhdysvaltalaissyntyinen itseoppinut tanssija, joka saavutti urallaan suuremman suosion Euroopassa kuin kotimaassaan. Hän oli plastisen tanssin tienraivaaja ja 1900-luvun uuden tanssin palvotuimpia nimiä, joka elämässään ja taiteessaan jäi kuitenkin yksinäiseksi ja irralliseksi ilmiöksi. Hänen elämäntyöllään on tästä huolimatta ollut merkittävä vaikutus ja yhteys modernin tanssin myöhempään kehitykseen. Duncan loi uuden tavan ajatella tanssia ilmaisukeinona. ”Ihmisen, kaikkien ihmisten, koko maailman täytyy tanssia, näin on aina ollut ja tulee olemaan. Turhaan sitä yritetään estää; ei tahdota ymmärtää luonnon itsensä luomaa luonnollista tarvetta. Siinä kaikki!”, hän itse kuvasi ihmisen suhdetta tanssiin. Hän kuoli tapaturmaisesti Nizzassa 50 vuoden iässä.


title: Isadora Duncan

text: Duncan syntyi San Franciscossa köyhään irlantilaisperheeseen. Jo lapsena hän antoi tanssitunteja ja esitti sisarustensa kanssa teatterikappaleita. Kun häneltä myöhemmin kysyttiin, milloin hän alkoi tanssia, hän vastasi: ”luultavasti jo äitini kohdussa”. Vanhempana hän alkoi saada pieniä osia erilaisten teatteriryhmien esityksissä, ja ensiesiintymisensä tanssijana hän teki Augustin Dalyn "Kesäyön unelmassa" vuonna 1896. Vaikka Duncan ei koskaan saanut muodollista tanssijankoulutusta, hän otti tanssitunteja Englannissa "Empire Thetaer"in tanssijalta Ketti Lannerilta ja myös Marie Bonfatilta New Yorkissa.


title: Isadora Duncan

text: Duncan esiintyi kotimaassaan erilaisissa yhteyksissä, mutta menestys jäi heikoksi. Vuonna 1898 hän ja Ethelbert Nevin antoivat yhteisen konsertin Carnegie Hall Music Roomissa, mutta 40 naista poistui katsomosta, koska he ”eivät voineet katsella Isadoran alastomuutta” - Duncan esiintyi käsivarret ja sääret paljaina. Duncanin perhe uskoi kuitenkin vakaasti Isadoran mahdollisuuksiin ja he kiersivät esiintymässä käytännöllisesti katsoen ilman rahaa. Lopulta Duncan lähti Pariisiin ja antoi siellä useita pienimuotoisia esityksiä saavuttaen edes jonkinlaista menestystä. Vuonna 1901 hän sai kiinnityksen Loie Fullerin ryhmään ja 1902 Alexander Gross järjesti hänelle esiintymisen Budapestin "Urania"-teatterissa. Menestys oli suuri, vaikka Duncan itsekin oli epäillyt mahdollisuuksiaan. Lopultakin hänen uransa oli päässyt alkuun.


title: Isadora Duncan

text: Taidetanssi länsimaissa Duncanin aloitellessa uraansa oli melkeinpä yksinomaan balettia. 1800-luvun alkupuolella oli syntynyt romanttinen balettityyli, jolloin naisten merkitys tanssissa kasvoi ja keksittiin myös varvastossut ja varpailla tanssiminen. Sukupuolten välinen tasa-arvo tanssissa rikkoutui ja miehille jäi vain ballerinoja avustava rooli. 1800-luvun puolivälissä baletti alkoi taantua ja päätyi Länsi-Euroopassa lopulta revyy-teattereiden ajanvietteeksi. Amerikassa balettia nähtiin lähinnä vierailevien ballerinojen esiintymisissä, mitään omaa tanssitaidekulttuuria ei oikein ollut vielä kehittynyt. Tanssi oli balettia ja sitä osasivat italialaiset, ranskalaiset, venäläiset, mutteivät amerikkalaiset. Venäjästä tuli baletin uudistumisen ja kehityksen keskuspaikka. Siellä muiden muassa Marius Petipa yhdisti ranskalaisen eleganssin ja tyylin italialaiseen virtuoosiseen tekniikkaan. Baletti ei kuitenkaan enää ollut suuren yleisön laji, eikä muuta tanssia revyiden ulkopuolella juuri ollut.


title: Isadora Duncan

text: Muissa taiteissa eli voimakas pyrkimys etsiä uusia ilmaisukeinoja. Impressionistit olivat jo vapauttaneet kuvataiteen totutuista kaavoista. Duncanin aikalaisia olivat musiikissa Debussy, Ravel ja Stravinski, kuvataiteessa Matisse, Picasso, Rodin ja de Chirico sekä kirjallisuudessa runoilija Apollinaire. Duncanin tanssinuudistuksen voisi katsoa vastaavan lähinnä muun taiteen impressionismia, vaikka esim. maalaustaiteessa oltiin jo etsimässä modernimpia keinoja (ekspressionismi, kubismi, surrealismi). Uusien virtausten hyväksyminen tanssin alalla oli ollut kovin hidasta.


title: Isadora Duncan

text: Duncanin tanssi perustui ennemmin tunteeseen kuin järkeen. Hän ”tunsi musiikin sielullaan” ja pyrki löytämään kaikkien liikkeiden alkulähteen, keskusvoiman, jonka avulla parhaiten voisi heijastaa hengen liikettä. Hän kuvasi tanssiaan Konstantin Stanislavskille näin: ”Ennen näyttämölle menoa minun on asetettava itseeni moottori. Se alkaa toimia ja silloin jalat ja kädet ja ruumis rupeavat vastoin tahtoanikin liikkumaan.” Vaikka hän rakasti tanssimista, hän ei voinut sietää balettia, jonka ”jokainen liike sai kauneudentajun šokkiin ja joka antoi mekaanisen ja karkean vaikutelman”. ”Kaiken taiteen tehtävä on ilmaista ihmisen korkeimpia ajatuksia. Mitä ajatuksia baletti ilmaisee?”, hän kysyi. Ajan baletin aiheet liikkuivatkin satujen maailmassa. Duncanin mielestä balettikoulut, jotka taistelivat painovoimaa ja luonnollista yksilöllisyyden halua vastaan ja olivat ristiriidassa luonnon muodon ja liikkeen kanssa, tuottivat vain steriilejä liikkeitä, jotka eivät johda uusiin vaan kuolevat, kun ne on tehty. Hänen mielipiteensä baletista antavat kuvaa tanssista, jota hän itse tavoitteli.


title: Isadora Duncan

text: Duncan hylkäsi niin korsetin, tyllihameen kuin tossutkin. Hän halusi tanssia kuin antiikin kreikkalaiset luonnollisen harmonisesti ja vapaana tiukoista balettisäännöistä. Puvukseen hän halusi vapaasti liikkeen mukana elävän tunikamekon, paljaat käsivarret ja jalat. ”Paljasjalkatanssista” tulikin vuosikymmeniksi modernin tanssin haukkumanimi. Duncan oli myös ensimmäinen tanssija, joka käytti musiikkina säveltaiteen mestareiden (kuten Beethovenin, Brahmsin ja Chopinin) teoksia, joita ei ollut sävelletty alun perin tanssia varten. Häntä syytettiinkin musiikin halventamisesta. Duncan myös hylkäsi lavasteet ja tanssi avoimella, vain sametilla verhoillulla, näyttämöllä. Nämä kaikki uudistukset olivat kuitenkin vain uuden liikkumisen tavan vaatimia muutoksia. Teatterin vanhat keinot eivät enää kelvanneet. Duncanin tanssi vaikutti improvisaatiolta, mutta ei sitä kuitenkaan täysin ollut. Improvisaatio oli hänen koreografinen tekniikkansa liikkeen tuottamiseksi.


title: Isadora Duncan

text: Tanssinopetuksen tuli Duncanin mielestä herättää ihmisen oma tahto kykeneväksi näkemään kauneutta, jota hän vasta silloin pystyisi itse tanssissaan ilmaisemaan. Harmonian saavuttamiseen tähtäävien tanssiharjoitusten piti kuitenkin sopia yhteen oppilaan oman tahdon kanssa niin, että ne tulivat tehdyiksi mielellään ja innolla. Yksinkertaisten venyvyyttä ja voimaa kehittävien voimisteluharjoitusten kautta piti edetä tanssin ”perusnuottien” harjoitteluun. Ensimmäisiin tanssin askeliin kuului rytmikästä kävelyä ja hidasta marssia, sama nopeammin ja vaikeammassa rytmissä, juoksuja ja hyppyjä. Näin oppilaat saivat haltuunsa liikkeiden skaalan. Tanssiopintojen tuli olla kokonaisvaltaisia ja opettaa oppilaat lopulta ilmaisemaan itseään tanssilla yhtä luontevasti kuin puheella. Niihin piti sisältyä jatkuva oppiminen elämästä ja luonnosta, jolloin he pystyisivät ruumiinsa kaikilla osilla ”yhtymään luonnon säveleen ja laulamaan yhdessä sen kanssa”.


title: Isadora Duncan

text: Pääosa Duncanin taiteellisesta toiminnasta koostui yksittäisistä esiintymisistä joko yksin tai yhdessä oppilaittensa kanssa. Hän kiersi lähinnä Ranskasta käsin Euroopassa, Venäjällä ja Amerikassa. Hän vieraili myös Suomessa ja Eino Leino kirjoitti esityksestä kritiikin ja kuvauksen. Kaikissa kiertämissään maissa hän yritti saada kannatusta ajatukselleen perustaa tanssikoulu. Hän halusi sen olevan ilmainen, joten valtionapu tai rikas rahoittaja oli tarpeen. Itse hän ei pystynyt kuluja esiintymispalkkioillaan kattamaan, sen hän oli todennut kokeillessaan koulun pitoa Saksassa. Koulun oppilaista muodostettiin Duncanin kanssa ja erikseenkin esiintynyt "Isadorables" tanssiryhmä. Duncan kuitenkin vastusti kaupallisuutta taiteessa eikä hyväksynyt esiintymisiä rahan hankkimiseksi. Vuonna 1921 neljännellä käynnillään Venäjällä hän onnistui pyrkimyksessään saada rahoitusta koululle. Vaikka aluksi olikin innostunut vallankumouksen mahdollisuuksista, Duncan kuitenkin pettyi sen tuloksiin ja maassa vallitseviin elinoloihin ja palasi takaisin länteen. Koulua jäi johtamaan Saksan koulussa menestynyt oppilas Irma Duncan (oppilaat olivat ottaneet itselleen Duncanin sukunimen). Se ei kuitenkaan jatkanut toimintaansa Isadoran kuoleman jälkeen - kuten eivät Ranskaan ja Yhdysvaltoihin perustetut koulutkaan.


title: Isadora Duncan

text: Duncan oli intohimoinen sukupuolten välisen tasa-arvon ja rauhan puolestapuhuja. Hänen mielestään naisilla piti olla täysi oikeus hankkia lapsia milloin ja kenen kanssa halusivat. Esitystensä jälkeen hänellä oli tapana pitää puheita, joiden alkuperäinen tarkoitus oli innostaa ihmiset tanssikoulun perustamisajatuksesta. Duncanin innostuessa puheet kuitenkin muuttuivat poliittisiksi. Hän sai kommunistin maineen, jota vielä vahvisti matkustaminen vallankumouksen jälkeiseen Neuvostoliittoon ja avioituminen ”bolsevikin”, runoilija Sergei Jeseninin kanssa. Duncan oli näkyvä hahmo vapautusliikkeessä, joka pyrki muuttamaan 1800-luvun ihmisen nykyaikaiseksi. Duncania pidettiin varsinkin aluksi moraalittomana ajan säädyllisyysvaatimusten vastaisten esiintymisasujen vuoksi. Hänen tanssiaan ei aluksi ymmärretty eikä luettu taiteeksi. Osa arvioijista kiitteli hyväntahtoisesti hänen ulkomuotoaan ja sulokasta liikehdintäänsä toisten haukkuessa koko esityksen. Myöhemmin hän sai osakseen myös varauksetonta ihailua, tosin ei juurikaan kotimaassaan Yhdysvalloissa.


title: Isadora Duncan

text: Duncanin vaikutus tanssin kehittymiseen kuitataan usein toteamalla hänen olleen suuri taiteilija ja kiehtova esiintyjä, joka ei kuitenkaan valitettavasti jättänyt jälkeensä mitään liikuntajärjestelmää. Totta onkin, että hänen perustamansa koulut lakkasivat toimimasta ja monet seuraajat olivat vain huonoja kopioita. Duncanin luoma tanssitekniikka ei olekaan suljettu liikejärjestelmä, vaan tapa etsiä aitoa, rehellistä liikettä, joka palvelee haluttua tarkoitusta. Hänen oppilaansa ovat pystyneet välittämään joitakin hänen teoksiaan jälkimaailmalle ja niissä on löydettävissä vieläkin elinvoimaa myös toisten esittämänä. Duncanin vaikutus niin modernin tanssin kuin amerikkalaisen tanssinkin kehitykselle on kiistaton. Monet myöhemmät tanssitekijät ovat saaneet vaikutteita ja innoitusta sekä hänen esiintymisistään että kirjoituksistaan. Suomalaisen tanssin pioneeri Maggie Gripenberg teki Isadoran esityksen nähtyään päätöksen ryhtyä tanssijaksi. Duncan on vaikuttanut myös baletin kehitykseen. Djagilevin Ballets russes -ryhmälle uudistuksellisia koreografioita tehnyt Mihail Fokin näki Duncanin tanssia Pietarissa saaden siitä vaikutteita.


title: Isadora Duncan

text: Duncanin elämä oli täynnä dramatiikkaa. Duncanin konventioista poikkeava seksuaalielämä ja useat suhteet, hänen poliittiset mielipiteenilmauksensa ja jatkuvat rahavaikeudet aiheuttivat skandaalin toisensa jälkeen. Vuonna 1922 solmittu avioliitto Jeseninin kanssa oli riitaisa ja varsinainen yhteiselo jäi lyhyeksi, sillä mies matkusti pian takaisin kotimaahansa ja joutui sen jälkeen mielisairaalaan päätyen lopulta (ilmeisesti) itsemurhaan. Duncanilla oli ennen avioliittoaan kaksi lasta, joista toisen hän sai Gordon Graigin ja toisen Paris Singerin kanssa. Hän menetti molemmat lapsensa onnettomuudessa vuonna 1913 kun auton käsijarru petti ja auto vieri Seinejokeen. Hänen omaksi kohtalokseen koitui pitkä kaulahuivi, joka tarttui avoauton pyörään ja katkaisi hänen niskansa.


title: Isadora Duncan

text: Duncanin elämästä on tehty näytelmiä, elokuva ja kirjoitettu useita kirjoja. Hän on myös kirjoittanut omaelämäkerran nimellä "My Life", joka julkaistiin 1927.


title: Darude

text: Darude (oikealta nimeltään Ville Virtanen, s. 17. heinäkuuta 1975 Eura) on suomalainen DJ ja säveltäjä, jonka tunnetuin trance-kappale "Sandstorm" oli vuonna 2000 menestys Isossa-Britanniassa ja koko Euroopassa. Se on yksi kaikkien aikojen menestyneimmistä instrumentaalisista äänitteistä.


title: Darude

text: Sandstormin tuottajana toimi Jaakko Salovaara (JS16).


title: Darude

text: Euran Hinnerjoella nuoruutensa viettäneen Daruden ura alkoi hänen ollessaan lukiossa. Hän oli tuolloin innostunut musiikin tekemisestä tietokoneella. Daruden pitäessä teknobileitä luokkatovereilleen hän soitti ruotsalaisen eurodance-artisti Leila K:n "Rude Boy"-kappaletta neljä kertaa. Häntä alettiinkin tämän jälkeen kutsua leikillisesti "Rude Boyksi". "Rude Boy" vaihtui myöhemmin muotoon "Da Rude", josta tuli lopulta "Darude".


title: Darude

text: Darude jatkoi innokkaasti uraansa ja vuonna 1997 hänen demojaan soitettiin joillakin radiokanavilla. Hänen kappaleitaan oli myös ladattavissa MP3.com-sivustolla. Vuonna 1999 hän teki "Sandstorm"-kappaleen demon tuottajalleen Jaakko Salovaaralle (JS16). Darude teki myös levytyssopimuksen Salovaaran 16 Inch Records-levy-yhtiön kanssa ja pian sen jälkeen "Sandstorm" julkaistiin singlenä.


title: Darude

text: "Sandstorm" osoittautui suureksi hitiksi ympäri maailman. Erityisen hyvin kappale menestyi Suomen lisäksi Britanniassa. Suomessa single myi platinaa ja pysyi Suomen virallisella singlelistalla 42 viikkoa nousten parhaimmillaan kolmanneksi viikolla 30/2000. "Sandstormia" myytiin maailmanlaajuisesti 2 miljoonaa kappaletta. Vuoden 2015 maaliskuuhun mennessä sitä oli myyty yli kolme miljoonaa kappaletta.


title: Darude

text: Daruden "Before the Storm" debyyttialbumia myytiin 800 000 kappaletta ympäri maailman. Albumin toinenkin single "Feel the Beat" menestyi hyvin.


title: Darude

text: 2001 Darude teki menestyksekkään "Before the Storm: Australian Tour Edition" -kiertueen. Vuonna 2002 julkaistiin "Before the Storm Special Edition", joka sisälsi alkuperäisten kappaleiden lisäksi niistä tehdyt remix -versiot.


title: Darude

text: Vuonna 2003 julkaistiin Daruden toinen studioalbumi "Rush". Albumilta julkaistiin singlet "Music" ja "Next to You".


title: Darude

text: Daruden kolmas studioalbumi "Label This!" julkaistiin lokakuussa 2007. Albumilta julkaistiin singlet "Tell Me" sekä "My Game".


title: Darude

text: Darudelta ilmestyi 14. elokuuta 2015 uusi studioalbumi "Moments", jolta julkaistiin 20. maaliskuuta single ”Beautiful Alien”. Albumi nousi Suomen virallisen listan sijalle 31.


title: Darude

text: Darude edustaa yhdessä laulaja-näyttelijä Sebastian Rejmanin kanssa Suomea vuoden 2019 Eurovision laulukipailussa Tel Avivissa Israelissa.


title: Darude

text: Nykyisin Ville Virtanen asuu Michelle-vaimonsa, vuonna 2009 syntyneen poikansa ja 2017 syntyneen tyttärensä kanssa Suomessa. Ennen hän asui Atlantassa. Virtanen tekee DJ-keikkoja pääosin Yhdysvalloissa mutta myös ympäri maailmaa.Kappaleen jälkeen paras listasijoitus Suomen virallisella singlelistalla.


title: Luna

text: Luna-ohjelma oli sarja avaruusluotaimia, jotka Neuvostoliitto lähetti Kuuhun vuosina 1959–1976. Luotaimia oli useaa eri tyyppiä: kiertolaisia, laskeutujia, iskeytyjiä ja näytteenhakijoita. Luna 1 oli ensimmäinen kuuluotain. Joukkoon kuului myös kaksi kuukulkijaa.


title: Luna

text: Virallisesti Luna-ohjelmaan kuului 24 nimettyä luotainta, joista 15 oli menestyksellisiä. Luotaimia laukaistiin kuitenkin huomattavasti enemmän, monet tuheutuivat jo lähdössä tai lennon alkuvaiheessa. Ensimmäistä nimettyä 2. tammikuuta 1959 laukaistua Luna 1:tä edelsi kolme epäonnistunutta laukaisua vuonna 1958.


title: Luna

text: Nimetyt Luna-ohjelman luotaimet:


title: Killers

text: Killers on brittiläisen metallimusiikkia esittävän Iron Maidenin toinen studioalbumi. Albumi julkaistiin 2. helmikuuta 1981, ja sen tuotti Martin Birch, josta tuli albumin julkaisun myötä yhtyeen luotettava yhteistyökumppani ja hän oli tuottajan roolissa yhtyeen jokaisella levytyksellä aina vuoden 1992 studioalbumiin "Fear of the Dark" asti. Albumi on yhtyeen ensimmäinen, jolla Dennis Strattonin korvannut soolokitaristi Adrian Smith esiintyy. "Killers" jäi myös samalla laulaja Paul Di'Annon viimeiseksi Iron Maiden -studioalbumiksi, sillä vakavien päihdeongelmien ja itsetuhoisen käyttäytymisensä kanssa vaikeuksiin ajautunut Di'Anno erotettiin yhtyeestä albumia seuranneen "Killer World Tour" -maailmankiertueen lopulla.


title: Killers

text: Musiikillisesti yhtyeen debyyttialbumia "Iron Maiden" ja punkia yhdistelevä "Killers" menestyi albumilistoilla hieman kehnommin kuin yhtyeen ensimmäinen studioalbumi. "Killers" nousi Suomen albumilistalla sijalle 18, ja yhtyeen kotimaassa Britannian albumilistalla sen sijoitus oli 12. Albumilta julkaistiin kaksi singleä; alun perin vain albumin Yhdysvaltain-painoksella mukana ollut "Twilight Zone" (brittilistan 31.) ja "Purgatory" (brittilistan 52. Albumin tunnetuin kappale lienee kuitenkin "Twilight Zone"-singlen b-puolenakin julkaistu "Wrathchild". Se on albumin ainoa kappale, joka on säilyttänyt paikkansa yhtyeen ohjelmistossa vuosien saatossa.


title: Killers

text: Albumin kannen on piirtänyt yhtyeen ensimmäisen studioalbumin "Iron Maidenin" tapaisesti Derek Riggs, joka teki kuvituksen myös albumin singlejulkaisuihin. Albumin kannessa esiintyvä kerrostalo on sama, jossa Riggs asui albumin julkaisemisen aikoihin, ja se sijaitsee Etchingham Park Roadilla Pohjois-Lontoossa.


title: Killers

text: Yhtye aloitti albumin nauhoittamisen tuottaja Martin Birchin kanssa vuoden 1980 joulukuussa Battery-studiolla.


title: Killers

text: "Killersin" virallinen julkaisupäivämäärä oli 2. helmikuuta 1981. Albumi julkaistiin alun perin vinyylilevynä ja C-kasettina, mutta CD-levyjen yleistymisen myötä myös "Killers" julkaistiin CD:nä. Suomessa "Killers" oli ensimmäinen listoille noussut Iron Maidenin levytys; albumi saavutti Suomen albumilistalla sijan 18, ja yhtyeen kotimaassa Britanniassa albumi nousi sijalle 12. Albumi menestyi yhtyeen kotimaan albumilistalla yhtyeen debyyttialbumia "Iron Maiden" heikommin, sillä "Iron Maiden" oli noussut ilmestyessään brittilistan sijalle 4. Saksassa albumin sijoitus oli kymmenes, Ruotsissa 11, Norjassa 19 ja Itävallassa 20. Yhdysvalloissa albumi julkaistiin vuoden 1981 kesällä Britanniassa aiemmin vain singlenä julkaistulla "Twilight Zone" -kappaleella höystettynä. Yhdysvalloissa albumi nousi "Billboard 200" -listan sijalle 78.


title: Killers

text: Albumin ensimmäinen single "Twilight Zone" julkaistiin Britanniassa 2. maaliskuuta 1981 ja se nousi brittilistan sijalle 31. Seuraava single "Purgatory" julkaistiin 15. kesäkuuta ja sen sijoitus Britanniassa oli 52.


title: Killers

text: "Killersiä" seurannut "Killer World Tour" oli Iron Maidenin uran ensimmäinen maailmankiertue. Yhtye nauhoitti kiertueen aikana live-EP:n "Maiden Japan" ja vieraili ensimmäistä kertaa Yhdysvalloissa lämmitellen Judas Priestiä. Paul Di'Anno erotettiin yhtyeestä vuoden 1981 syksyllä ja hänen tilalleen liittyi Bruce Dickinson, jonka kanssa yhtye konsertoi vielä seitsemän kertaa "Killer World Tourin" aikana.


title: Killers

text: "Killers" on kappalemateriaaliltaan pitkälti yksinomaan basisti Steve Harrisin kirjoittama albumi. Se on yhtyeen ainoa albumi, joka sisältää kaksi instrumentaalikappaletta: albumin aloittavan "The Ides of Marchin" ja "Genghis Khanin".


title: Killers

text: Albumin avausraita, instrumentaali "The Ides of March" on Iron Maidenin lyhin kappale ja sitä pidetään lyhyehköstä pituudestaan huolimatta yhtenä Iron Maidenin parhaimmista instrumentaaleista.


title: Killers

text: Albumin seuraava raita "Wratchild" käynnistyy Harrisin soittamalla, jykevällä ja tunnistettavalla bassointrolla. Kappale nauhoitettiin alun perin "Metal for Muthas"-kokoelmaa varten yhtyeen toisen kappaleen "Sanctuary" kanssa, ja kappaleen sanoitukset kertovat vihaisesta nuoresta miehestä, joka pyrkii löytämään kadonneen isänsä jota ei ole ikinä tavannut. "Murders in the Rue Morgue" perustuu löyhästi Edgar Allan Poen kirjoittamaan novelliin "The Murders in the Rue Morgue", "Another Life" kuvaa itsetuhoisen henkilön ajatuksia ja "Innocent Exile" väärin perustein syytetyn miehen pakomatkaa. Albumin nimiraita "Killers" kertoo sadistisen murhaajan ajattelumaailmasta.Soundin Antti Mattilan mukaan "Killers" ei yllä yhtyeen debyyttialbumin tapaiseen "rajuun roiskeeseen kimurantimman lähestymistapansa johdosta, mutta tästä huolimatta albumi on täynnä viriiliä tavaraa". Allmusicin Steve Huey kehui "Martin Birchin luoneen albumille erinomaisen soundimaailman, minkä johdosta albumin heikonpuoleinen laulunkirjoittaminen jää huomaamatta ja kuulija viihtyy albumin parissa oletettua paremmin". Sputnikmusicin Mike Stagno antoi albumille positiivista palautetta sanoen, että ""Killersiä" voi suositella kenelle tahansa brittiläisen metallimusiikin fanille".


title: Killers

text: Vuoden 2008 Kerrang!-lehden julkaisemalla tribuuttialbumilla "Maiden Heaven" oli mukana albumilta yksi cover-kappale, "Wratchild", jonka esitti Gallows-yhtye.